Kisah Pengasas Masjid Besar Paris yang Menyelamatkan Ribuan Nyawa Yahudi Semasa WWII

Perang Dunia Kedua telah berlangsung dari tahun 1939 dan berakhir pada tahun 1945. Perang itu telah melibatkan seramai hampir 100 juta orang daripada 30 buah negara. Perang yang dianggap paling berdarah itu telah mengorbankan sebanyak 50-80 juta nyawa tentera dan orang awam.

Salah satu bangsa yang paling ramai diburu dan dibunuh ketika itu ialah bangsa Yahudi. Walau bagaimanapun, terdapat satu kisah menarik di mana seorang lelaki bernama Si Kaddour yang merupakan pengasas Masjid Besar Paris telah menyelamatkan nyawa ribuan orang Yahudi. Berikut adalah kisah bagaimana dia melakukannya.

Pada permulaan abad ke-20, Si Kaddour Benghabrit atau Abdelqader Ben Ghabrit telah diberi gelaran sebagai "Muslim paling sejati di Paris". Dia telah dilahirkan pada tahu 1868 dalam sebuah keluarga Andalusia yang terkenal.

Beliau telah menerima pendidikannya di Madrasa of Algiers dan University of al-Karouine of Fez. Si Kaddour telah memulakan kerjaya awalnya di Algeria di dalam bidang kehakiman.

Pada tahun 1892, beliau menjadi penolong jurubahasa di Perwakilan Diplomatik Perancis ke Tangier, sebuah bandar utama di Maghribi. Kemudian, beliau juga berkhidmat sebagai penghubung antara pegawai Afrika Utara dan Kementerian Luar Perancis. Itu hanyalah fasa permulaan untuk apa yang bakal berlaku sepanjang hidup Si Kaddour.

Pada tahun 1916 pula, beliau telah dihantar ke Arab Saudi bagi membantu memudahkan proses menunaikan Haji. Beliau memastikan kesejahteraan sesama warganegaranya semasa menunaikan Haji di tempat suci umat Islam itu.

Bantuannya itu lebih tertumpu pada orang yang sedang dalam perjalanan menunaikan Haji dari Afrika Utara. Salah satu sumbangan terbesarnya ialah memulakan Persatuan Habous dan Tempat-tempat Suci Islam, yang memastikan umat Islam dari Afrika Utara dapat ditampung dan dijaga kebajikan mereka semasa menunaikan Haji.

Melalui persatuan yang diasaskannya itu, usaha Si Kaddour juga telah menjadi asas kepada pembinaan Masjid Besar Paris pada awal 1920-an. Masjid itu menjadi lambang persahabatan abadi antara Perancis dan agama Islam.

Masjid Besar Paris itu juga dibina bagi memperingati pengorbanan lebih daripada 10,000 orang tentera beragama Islam yang telah kehilangan nyawa mereka untuk mempertahankan Perancis semasa Perang Dunia Pertama.

Salah satu pertempuran yang paling terkenal disertai oleh tentera beragama Islam adalah ketika Pertempuran Verdun yang merupakan pertempuran terbesar dan terpanjang dalam Perang Dunia Pertama. Pertempuran itu berlaku di kawasan Western Front antara tentera German dan Perancis.

Pembinaan Masjid Besar Paris itu siap pada tahun 1926. Selain menjadi tempat beribadah, masjid ini juga digunakan sebagai Institut Islam yang menawarkan sokongan dan bantuan kepada orang Islam yang tinggal di Paris atau mereka yang mengunjungi ibu kota Perancis itu.

Masjid itu juga memberikan bimbingan dan bantuan kepada pendatang baru Muslim di bandar itu. Si Kaddour telah menjadi seorang yang terkenal dan sangat dihormati. Sebagai seorang yang aktif dalam masyarakat Perancis, beliau mendapat gelaran "Muslim paling sejati di Paris".

Sumbangan mulia Si Kaddour tidak hanya terhenti setakat itu sahaja. Usahanya tetap berterusan ketika dunia mula menyaksikan permulaan kepada Perang Dunia Kedua.

Selepas kejatuhan Perancis, beliau meneruskan usahanya untuk melindungi rakyat negara itu. Bukan sahaja Si Kaddour memberikan perlindungan kepada masyarakat Islam di sana malah juga kepada mereka yang berbangsa Yahudi.

Beliau terlibat secara langsung dalam membantu ratusan hingga ribuan orang Yahudi yang diburu oleh tentera Nazi dan mereka yang berfahaman fasis. Dia mendakwa bahawa semua orang Yahudi di bawah lindungannya itu adalah Muslim bagi menyelamatkan nyawa mereka.

Salah seorang daripada mereka adalah penyanyi Algeria yang terkenal iaitu Salim Halali yang mempunyai jalur keturunan Yahudi. Sekiranya bukan kerana sokongan dan bantuan yang diberikan oleh Si Kaddour, mereka pasti akan ditangkap dan dihantar ke kem-kem tahanan.

Keluarga Yahudi yang diberikan perlindungan oleh pihak Masjid Besar Paris itu disembunyikan dan ditempatkan di kawasan perkuburan bawah tanah masjid itu. Mereka akan menetap di situ sementara menunggu dokumen palsu mereka siap. Mereka memerlukan dokumen palsu itu bagi membolehkan mereka sampai ke "Zon Bebas" atau menyeberang lautan Mediterranean untuk ke Mangribi.

Keseluruhan operasi itu dibantu oleh sekumpulan warga Algeria yang kebanyakan daripada mereka terdiri daripada golongan pekerja. Mereka akan memimpin bangsa Yahudi untuk berlindung di Masjid Besar Paris itu.

Ia adalah misi tambahan kepada misi pertama mereka iaitu menyelamat, melindungi dan memberikan tempat persembunyian kepada pasukan payung terjun British yang terkandas.

Akan tetapi, perkara ini mungkin tidak akan menjadi kenyataan sekiranya tiada usaha bantuan daripada Si Kaddour Benghabrit. Dari situlah ramai Muslim telah memihak kepada Perancis dalam gerakan Resistance yang berlaku di negara itu.

Si Kaddour Benghabrit telah meninggal dunia pada tahun 1954 ketika berusia 86 tahun. Untuk sumbangannya, beliau telah dianugerahkan pingat Grand Cross of the Legion of Honour, penghargaan ketenteraan tertinggi Perancis yang diperkenalkan oleh Napoleon Bonaparte pada 1802. Jenazah Si Kaddour telah dikebumikan di bahagian utara Masjid Besar Paris itu.

Setakat ini, jumlah sebenar orang Yahudi yang telah bersembunyi di Masjid Besar Paris itu masih belum jelas. Namun, jumlah yang dilaporkan adalah dari 500 hingga 1600 orang.

Pada tahun 2011, kisah Si Kaddour menyelamatkan orang-orang Yahudi ini telah diadaptasikan ke dalam filem. Filem bertajuk Les Hommes Libres atau Free Man itu telah diterbitkan oleh seorang pengarah berbangsa Perancis-Maghribi, Ismael Ferroukhi. Salim Halali yang merupakan salah seorang yang terselamat ketika itu juga telah diambil berlakon dalam filem itu.


7 Perkara Ekstrem yang Dilakukan Pelakon untuk Menjiwai Watak Mereka

Kehidupan bintang-bintang filem antarabangsa sering dilihat sangat menyeronokkan. Mereka kaya, hidup dalam kemewahan dan sering melancong ke seluruh dunia. Cara bagaimana para pelakon antarabangsa memiliki kekayaan mereka ini juga seakan-akan begitu mudah sekali. Mereka hanya perlu muncul di layar perak dan menerima wang dalam jumlah yang besar.

Walau bagaimanapun, pekerjaan sebagai seorang pelakon itu tidaklah semudah sepertimana yang disangkakan. Untuk menjadi seorang pelakon yang hebat, ia memerlukan dedikasi yang tinggi. Mereka berkorban masa, wang dan tenaga untuk menghayati setiap watak yang diberikan. Berikut adalah senarai pelakon yang sanggup melakukan perkara ekstrem bagi menjiwai watak yang diberikan.

Peranan Robert De Niro sebagai Travis Bickle dalam filem Taxi Driver adalah salah satu watak yang sering disebut-sebut sepanjang masa. Robert De Niro sememangnya dikenali sebagai seorang pelakon yang sentiasa melakukan perkara ekstrem untuk menjiwai watak yang diberikan kepadanya.

Untuk menjiwai watak Travis Bickle dalam filem Taxi Driver yang diterbitkan pada tahun 1976, De Niro telah mempelajari mengenai masalah kesihatan mental dan mengambil lesen memandu teksi.

Dia akan menyamar dengan memakai rambut palsu, memandu teksi, mengambil dan menurunkan penumpang seperti seorang pemandu teksi yang sebenar selama 12 jam sehari. Dia lakukan perkara yang sama setiap hari sehinggalah dia bersedia untuk melakonkan watak Travis Brikle.

Forest Whitaker telah mengagumkan ramai pihak setelah melakonkan watak Idi Amin iaitu diktator Uganda dalam filem The Last King of Scotland. Untuk menjiwai watak itu, dia telah mempelajari bahasa Swahili dan sejarah negara itu berbulan-bulan sebelum pergi ke Uganda.

Dia melakukan persiapan awal itu untuk mendapatkan kerjasama yang lebih baik dengan pelakon-pelakon Uganda di set penggambaran. Selain itu, Whitaker juga telah menaikkan berat badannya sebanyak 22.6kg supaya dia kelihatan lebih sama dengan diktator terkenal itu.

Dalam filem psikologi seram The Machinist, Christian Bale diberi peluang untuk melakonkan watak seorang pekerja kilang yang menghidapi insomnia bernama Trevor Reznik. Bale telah menurutkan berat badannya sebanyak 29 kg untuk menjiwai watak yang dilakonkannya itu.

Bale memberitahu The Guardian, proses menurunkan berat badan itu bukanlah yang paling sukar dihadapinya tetapi kesan yang berlaku terhadap fizikal dan emosinya.

Oleh kerana tubuhnya yang terlalu kurus ketika itu, dia sukar untuk melakukan kebanyakan kerja fizikal yang mudah termasuklah menaiki tangga. Ketika Bale cuba untuk menghayati watak itu, dia hanya tidur selama dua jam sahaja dan membaca buku selama lebih 10 jam tanpa henti setiap hari.

Lakonan mendiang Heath Ledger dalam filem The Dark Knight telah membuatkan bulu roma para penonton meremang kerana keberkesanannya. Untuk menghayati watak Joker iaitu musuh kepada Batman, Ledger telah mengurung dirinya dalam bilik hotel selama enam minggu sebelum penggambaran bermula.

Pengasingan diri itu berjaya apabila watak Joker lebih menonjol berbanding Batman lakonan Christian Bale. Namun, orang ramai percaya persediaan yang dilakukannya untuk watak itu telah memberi kesan yang mendalam terhadap kesihatan mental pelakon itu.

Heath Ledger kemudian ditemui mati kerana terlebih dos ubat-ubatan priskripsi pada Januari 2008, beberapa bulan sebelum filem lakonannya itu ditayangkan. Akan tetapi, lakonan Joker itu membuatkan mendiang Heath Ledger berjaya memenangi Anugerah Oscar walaupun selepas kematiannya.

Filem One Flew Over The Cuckoo's Nest karya Milos Forman ini diterbitkan pada tahun 1975. Ia mengisahkan kehidupan sekumpulan pesakit mental yang tinggal di wad sakit jiwa.

Sekumpulan pelakon yang diketuai oleh pelakon utama iaitu Jack Nicholson dikatakan telah tinggal di hospital mental sebelum pengambaran dilakukan untuk mengkaji tingkah laku pesakit dengan lebih teliti. Pengalaman mereka tinggal di wad sakit jiwa itu telah membantu untuk menjiwai watak yang diberikan.

Ramai antara pelakon itu yang masih di dalam watak mereka sepanjang pengambaran walaupun kamera tidak dihidupkan. Selain itu, beberapa pesakit mental sebenar juga telah diambil untuk berlakon di dalam filem itu. Filem itu mendapat sambutan hangat dan berjaya merangkul Anugerah Oscar.

Dalam filem Chapter 27 arahan Jarrett Schaefer, Jared Leto telah melakonkan watak Mark David Chapman. Chapman adalah lelaki yang bertanggungjawab membunuh penyanyi pop terkenal dunia, John Lennon dari kumpulan The Beatles.

Untuk menjiwai watak Chapman, Jared Leto telah menaikkan berat badannya sebanyak 31 kg. Para pengkritik filem juga memuji usaha yang dilakukan penyanyi itu kerana kelihatan sangat berbeza dengan personalitinya sebelum ini.

Walaupun perubahan itu bagus untuk watak dan filem lakonannya, tetapi Jared Leto terpaksa menghadapi beberapa masalah lain. Antaranya ialah dia telah menghidap gout kerana kenaikan berat badan itu dan terpaksa menggunakan kerusi roda di set penggambaran untuk merehatkan kakinya yang sakit.

Marlon Brando adalah salah seorang bintang Hollywood yang terkenal melalui lakonannya dalam filem The Godfather sebagai Vito Carleone. Akan tetapi, pelakon hebat ini sebenarnya sudah terlibat dengan banyak lagi lakonan filem sebelum itu.

Salah satu filem lakonannya ialah The Men yang mengisahkan watak seorang lelaki bernama Kenneth yang lumpuh dari pinggang ke bawah akibat kecederaan semasa perang. Untuk menghayati watak itu, dia telah menghabiskan masa selama sebulan di Hospital Tentera Birmingham untuk mengkaji pesakit di sana dengan lebih dekat.

Bukan itu sahaja, Brando juga belajar dan berlatih bagaimana untuk menggunakan bahagian atas badannya sahaja, sama seperti seorang pesakit sebenar. Lakonannya dalam filem itu sememangnya memberi kesan yang mendalam.


Kisah Tragis Kembar Lima Dionne Yang Dijadikan Alat Mengaut Keuntungan

Kelahiran anak kembar adalah sesuatu yang jarang berlaku sebelum ini. Namun, rawatan kesuburan dalam perubatan moden telah menyebabkan peningkatan bilangan kelahiran anak kembar yang ketara seperti sebelumnya.

Mengikut data statistik yang dikeluarkan pada tahun 2015, purata kelahiran kembar di setiap negara adalah sebanyak 34 daripada 1000 kelahiran. Amerika Syarikat menunjukkan bilangan yang lebih tinggi iaitu sebanyak 44 kes kelahiran kembar daripada 1000 kelahiran.

Di Amerika Syarikat juga, 76 peratus daripada jumlah itu adalah kelahiran kembar yang melibatkan lebih daripada dua orang iaitu triplet, quadruplets, quintuplets. Ia adalah hasil daripada rawatan kesuburan.

Beberapa dekad sebelum wujudnya kaedah rawatan kesuburan moden ini, kelahiran kembar merupakan satu fenomena yang menjadi perhatian umum terutamanya kelahiran yang melibatkan lebih daripada dua bayi. Hal ini terjadi kepada pasangan kembar lima Dionne dari Kanada yang menjadi perhatian sejak hari pertama dilahirkan.

Lima adik-beradik perempuan itu dilahirkan pada 28 Mei 1934 di utara Ontario kepada keluarga Oliva-Edourdo dan Elzire Dionne. Mereka telah diberi nama Cecile Marie Emilda, Emilie Marie Jeanne, Marie Reine Alma, Yvonne Edouilda Marie dan Annette Lillian Marie.

Kelahiran mereka telah disambut oleh Dr. Allan Roy Dafoe yang pada mulanya khuatir kelahiran pasangan kembar lima itu mungkin tidak akan berjaya. Nasib menyebelahi ibu dan anak-anak kembarnya apabila semuanya selamat.

Tidak lama selepas itu, berita mengenai kelahiran kembar lima itu mula tersebar. Apa yang menyedihkan, ibu dan bapa kepada pasangan kembar itu tidak mampu untuk memelihara kesemua anak-anak mereka kerana kesempitan hidup.

Keadaan malang ini membuatkan kerajaan setempat Ontario mengarahkan agar kembar lima Dionne itu dipindahkan ke dalam jagaan Dr. Dafoe. Doktor itu menempatkan pasangan kembar lima itu di Hospital dan Pusat Jagaan Dafoe.

Sekali pandang, tempat itu kelihatan seperti sebuah institusi kebajikan biasa. Pada hakikatnya, ia adalah tempat yang mempunyai beberapa kawasan yang direka khas oleh Dr. Dafoe bagi membolehkan orang ramai untuk datang dan menyaksikan kembar lima itu secara langsung.

Menurut laporan, kelakuan tidak beretika ni telah disokong oleh pemerintah Ontario. Kelima-lima kembar Dionne ini hidup seperti tikus makmal yang dikurung, diasingkan dan dijadikan ujikaji.

Jadual harian kembar itu juga agak terhad dan setiap saat mereka telah dirancangkan. Dr. Dafoe juga telah mewujudkan waktu lawatan terbuka kepada orang ramai yang ingin menyaksikan kembar lima itu beberapa kali sehari.

Sambutan yang diterima daripada orang ramai juga sangat menggalakkan. Pihak institusi itu mengambil kesempatan dan mengeskploitasi keadaan itu dengan menjual pelbagai produk seperti anak patung kembar Dionne itu.

Adik-beradik itu tidak mempunyai hubungan dengan sesiapa melainkan kakitangan institut itu dan pelawat mereka sahaja. Ia mengambil masa selama sembilan tahun sebelum mereka bertemu dengan ibu dan bapa kandung mereka semula pada tahun 1943 apabila pasangan suami isteri itu berjaya memenangi kes mengenai hak penjagaan anak-anak mereka.

Walau bagaimanapun, perkara itu bukanlah permulaan kepada kehidupan bahagia kembar lima. Selepas hak penjagaan mereka beralih tangan, ibu bapa mereka pula yang bertindak mengeksploitasi keadaan mereka.

Pada mulanya, kedua-dua ibu bapa mereka membeli sebuah rumah agam menggunakan tabung amanah kelima-lima beradik kembar itu. Selepas itu ibu bapa mereka telah mengaturkan satu siri jelajah untuk anak-anak mereka sebagai pameran supaya memperolehi lebih banyak keuntungan.

Dalam satu temubual yang dijalankan bersama kembar lima Dionne itu, mereka mendakwa telah didera secara mental dan fizikal oleh kedua-dua ibu bapa kandung mereka. Mereka juga telah dikerahkan untuk melakukan pelbagai kerja berat.

Apabila kembar Dionne telah mencapai umur 18 tahun, gadis-gadis itu telah meninggalkan rumah keluarga mereka dengan harapan untuk melupakan segala kesengsaraan yang mereka alami selama ini.

Mereka telah memutuskan hubungan dengan ibu bapa mereka dan juga Dr. Dafoe. Muak dengan perhatian yang diterima sepanjang zaman kanak-kanak mereka, kembar lima Dionne itu memilih untuk hidup secara terpencil dan sederhana.

Salah seorang daripada mereka kemudian memilih untuk menyertai biara dan menjadi biarawati. Seorang lagi pula memilih untuk menjadi pustakawan manakala seorang lagi pula memilih untuk menjadi seniman lukisan. Tiga daripada lima orang kembar itu berkahwin dan mempunyai anak.

Hari ini, hanya dua sahaja daripada lima orang kembar perempuan itu yang masih hidup iaitu Annette dan Cecile. Baru-baru ini mereka telah tinggal bersama-sama di Ontario. Namun, keadaan kesihatan Cecile yang semakin buruk menyebabkan dia ditempatkan dalam jagaan di rumah kebajikan orang tua di Utara Montreal.

Akhbar Gazette Montreal pernah melaporkan bahawa kerajaan Ontario telah bersetuju untuk membayar kembar Dionne itu pampasan sebanyak RM 16.3 juta pada tahun 1998. Akan tetapi, berita baik ini juga telah bertukar menjadi mimpi buruk.

Anak ketiga Cecile iaitu Bertrand Langlois telah menggunakan sejumlah besar wang pampasan yang dibayar itu untuk kepentingan peribadinya sendiri. Walaupun dia pernah berjanji akan membiayai kos kehidupan dan perubatan ibunya sebelum ini, namun dia telah memutuskan hubungan dengan ibunya dan menghilangkan diri sejak 8 tahun yang lalu.

Cecile telah mencuba banyak kali untuk menghubungi dan mencari anaknya itu tetapi gagal. Kini, dia hanya hidup menggunakan pencen yang diberikan oleh pihak kerajaan.


Eratosthenes of Cyrene : Lelaki Yang Membuktikan Bumi Tidak Rata 2000 Tahun Dahulu

Eratosthenes lahir pada tahun 276BC di negeri bernama Cyrene, yang kini adalah negara Libya. Semasa zaman muda, Eratosthenes dihantar ke Athens untuk belajar dan dia beruntung kerana dapat belajar dengan beberapa orang guru yang terkenal, serta mempelajari bermacam jenis bidang termasuklah seni, penulisan dan juga kemahirannya yang paling terkenal - geografi dan matematik.

Kemahirannya dalam ilmu pengetahuan dimanfaatkan dan diterjemahkan ke dalam bentuk penciptaan, dengan ciptaan Eratosthenes yang paling terkenal bernama Sfera Armillary, sebuah alat mekanikal yang digunakan ahli kaji bintang zaman tersebut untuk menganggar pergerakan bintang di langit.

Walaupun banyak sumbangan beliau menerusi perkongsian ilmu, sumbangannya yang terbesar adalah perkiraan yang beliau lakukan untuk mengkaji saiz sebenar bumi. Eratosthenes adalah individu pertama berjaya mengukur saiz sempadan bulatan bumi dan ini semua dilakukan 2,000 tahun dahulu.

Berikutan kebolehannya yang tinggi dalam pelbagai bidang, Raja Ptolemy III yang memerintah ketika itu menjemput Eratosthenes untuk berpindah ke Alexandria, untuk menjadi guru kepada anaknya dan juga mengetuai perpustakaan Alexandria. Perpindahannya itu yang berlaku semasa Eratosthenes berusia 30 tahun, membuka peluang lebih besar pada beliau.

Bekerja di situ, dia mula berkawan rapat dengan seorang lagi pengkaji bernama Archimedes. Hasil perkongsian ilmu di antara kedua-dua individu itu meningkatkan lagi daya ingin tahu Eratosthenes yang seterusnya memberikan dia lebih banyak idea untuk kajian.

Dalam salah sebuah buku yang terdapat di perpustakaan beliau, Eratosthenes membaca mengenai satu fenomena yang berlaku semasa solstis musim panas, di sebuah tempat bernama Syene (yang kini bandar Aswan, Mesir) terletak di selatan Alexandria.

Terdapat sebuah telaga di Syene, setiap kali tiba musim solstis musim panas dan matahari tegak, cahaya matahari akan menerangi keseluruhan permukaan telaga tersebut. Ini bermakna kedudukan matahari ketika itu betul-betul berada tegak di Syene.

Bagaimanapun, pada waktu yang sama - Eratosthenes mendapati di Alexandria, fenomena sama tidak berlaku. Bayang masih kelihatan pada setiap objek yang diterangi. Bermula daripada perbezaan itulah Eratosthenes mendapat idea awalnya untuk mengira saiz sempadan bulatan bumi dan seterusnya cuba membuktikan bumi ini tidak rata.

Menggunakan sebatang tiang di Alexandria, Eratosthenes mengukur sudut bayang yang ada semasa berlakunya fenomena tersebut. Dia mendapati pada waktu tersebut, bayang di Alexandria mempunyai darjah 7°14’, hampir 1/50 daripada jumlah 360 darjah saiz sebuah bulatan.

Mengambil idea itu, Eratosthenes menyimpulkan sekiranya dia berjaya mengukur jarak di antara Syene ke Alexandria, lalu mendarabkan angka itu dengan 50, besar kemungkinan dia akan berjaya menganggarkan saiz bumi berdasarkan jarak kedua-dua tempat itu.

Tidak dapat dipastikan bagaimana Eratosthenes mendapatkan jarak di antara Alexandria dan Syene kerana ada banyak versi bagaimana ia berlaku. Ada yang mengatakan dia menggunakan anggaran jarak dan masa yang diperlukan unta untuk bergerak dari Alexandria ke Syene.

Ada juga pendapat mengatakan Eratosthenes mengupah seseorang untuk berjalan kaki dan mengira langkahnya. Bagaimanapun, pendapat paling realistik mengatakan Eratosthenes mengetahui jarak di antara dua bandar tersebut berdasarkan rekod yang ada dan dikemaskini setiap tahun.

Unit perkiraan ketika itu menggunakan sistem stadia, jadi jarak di antara Alexandria ke Syene serta sebaliknya, dianggarkan sekitar 5000 stadia. Dengan menggunakan perkiraan asalnya, Eratosthenes menganggarkan saiz sempadan bulatan bumi adalah sekitar 250,000 stadia atau 44,100km sekiranya ditukar pada unit kita sekarang.

Berapakah saiz sempadan bulatan bumi yang kita ketahui sekarang? Lebih kurang 40,075 km. Ini bermakna perkiraan Eratosthenes mempunyai ralat 10% tetapi tidak boleh dinafikan, perkiraannya itu sangat berharga dalam membuka idea dan perbincangan pengkaji dalam meneruskan kajian bidang ini.

Daripada perkiraan dan kajian yang telah dilakukan ini, Eratosthenes mengeluarkan teori tentang lima perkara. Daripada bidang geografi, kedudukan Alexandria dan Syene dapat dikenalpasti dengan lebih baik. Jarak di antara kedua-dua bandar adalah 5000 stadia (283 km).

Berdasarkan sudut bayang yang terhasil, Eratosthenes menganggap cahaya matahari hadir ke permukaan bumi dalam arah yang selari. Yang terakhir, dia menganggarkan bentuk bumi adalah sebuah sfera yang sempurna bentuknya. Ada sedikit kesilapan di situ, tetapi untuk sebuah kajian yang dilakukan 2,000 tahun dahulu - rasanya kesilapan itu boleh dimaafkan.


Sealand : Negara Terkecil Dunia Di Tengah Lautan

Sekiranya anda meminati geografi, anda pasti pernah mendengar tentang istilah 'negara mikro' atau 'micronation.'

Negara mikro adalah negara-negara kecil yang terhasil melalui bermacam jenis cara dan sebab, bergantung kepada sejarahnya. Namun, bukan semua negara mikro diiktiraf dengan kewujudannya dianggap tidak sah malahan ada yang dilabelkan melanggar peraturan undang-undang antarabangsa.

Sealand adalah salah sebuah negara mikro yang layak dikategorikan dalam jenis tersebut. Sebuah 'negara' kecil yang terletak di tengah lautan, Sealand mempunyai sejarah panjang yang sangat menarik untuk sebuah negara sekecil itu.

Sealand pada awalnya adalah sebuah pengkalan tentera laut British yang dibina pada tahun 1943, dengan nama Fort Rough. Fort Rough dibina khas untuk mengekang serangan dan ancaman kapal-kapal Nazi di sekitar kawasan tersebut. Pengkalan itu digunakan semasa perang dunia kedua sehinggalah ditinggalkan pada tahun 1956.

Kedudukan Fort Rough agak strategik, berada 6 km daripada garis sempadan milik kerajaan United Kingdom seterusnya meletakkan Fort Rough berada dalam perairan antarabangsa namun lebih 11 tahun Fort Rough dibiarkan begitu saja tanpa penunggu.

Bagaimanapun semua itu berubah sekitar tahun 1967. Oleh kerana statusnya berada di luar taklukan mana-mana negara, Fort Rough menjadi rebutan beberapa individu yang mahu menjadikan lokasinya sebagai pusat operasi stesen radio bebas. Seorang individu bernama Jack Moore menjadikan Fort Rough pusat operasi Wonderful Radio London kerana tidak mahu dibelenggu undang-undang kawalan radio yang baru diperkenalkan.

Wonderful Radio London tidak dapat beroperasi lama sebelum Fort Rough diserang oleh Mejar Roy Bates, seorang tentera pencen bersama rakan serta anaknya yang mahu mengambil alih Fort Rough untuk tujuan sama. Invasi mereka berjaya dan Fort Rough mula menjadi lokasi operasi milik Roy, dengan 'Radio Essex' mahu memulakan siarannya.

Rancangan Roy tergendala selepas kerajaan Britain sekali lagi mengeluarkan larangan siaran daripada lokasi marin oleh warga British walaupun yang beroperasi dari perairan antarabangsa. Menukar rancangannya dan atas nasihat peguamnya, Roy mengumumkan penubuhan negara bebas Sealand di Fort Rough - satu langkah yang sebenarnya tidak melanggar sebarang undang-undang yang ada.

Kedudukan Fort Rough di atas perairan antarabangsa serta menjadi struktur yang telah lama ditinggalkan, melayakkan Sealand ditubuhkan secara rasmi.

Bagi membuktikan kewujudan Sealand, Roy mula berusaha menulis perlembagaan negara tersebut, mereka bentuk bendera negara, mencipta lagu kebangsaan, matawang, setem serta passport pada tahun 1975. Berkat usaha Roy, Sealand akhirnya berjaya ditubuhkan secara rasmi walaupun banyak pihak menganggap kewujudannya tidak sah.

Walau demikian, kedudukan Sealand yang strategik menjadikannya rebutan ramai. Pada tahun 1978, sekumpulan peniaga daripada Belanda dan Jerman bertemu dengan Roy di Austria bagi membincangkan berkenaan urusniaga berlian. Roy dan isterinya tiba di Austria namun mendapati mesyuarat yang dijanjikan tidak benar-benar wujud.

Rupa-rupanya itu hanyalah helah untuk sebuah pasukan yang diketuai oleh Alexander Achenbach dengan askar-askar upahan mahu mengambil alih Sealand. Sealand yang dijaga oleh anak Roy, Putera Michael berjaya ditawan dengan mudah atas kesilapan Michael membenarkan helikopter yang membawa pemberontak mendarat. Michael dikurung selama beberapa hari sebelum Roy kembali dengan pasukannya, mengambil alih semula negaranya serta menyelamatkan anaknya.

Status Alexander sebagai salah seorang pemegang passport Sealand meletakkan dirinya sebagai pemberontak. Alexander didakwa cuba menggulingkan kerajaan Sealand yang sah dan dipenjarakan selagi dia belum membayar wang denda sebanyak RM145,000. Alexander yang turut sama memegang kewarganegaraan Jerman mendapat bantuan kerajaannya yang cuba berunding dengan pemerintah Sealand, untuk tujuan pembebasan tahanan perang.

Walaupun dibebaskan, Alexander menubuhkan Sealand Rebel Government dan menamakan tuntutannya sebagai pemilik sah Sealand sehinggalah dia meninggal dunia.

Berikutan kawasannya yang kecil dan sangat terhad, tidak banyak yang boleh dibuat oleh Sealand untuk menjana ekonomi mereka. Kegiatan ekonomi Sealand tertumpu kepada penjualan passport, dengan anggaran 150,000 orang pemegang keseluruhannya sebelum Roy membatalkan kesemua passport yang telah dikeluarkan pada tahun 1997.

Sealand juga menjual darjat kebesaran kepada mereka yang mahu, dengan bayaran RM180 anda layak bergelar Lord atau Lady of Sealand. Jika mahukan pangkat lebih tinggi, dengan bayaran RM1200, anda akan bergelar Count of Sealand.

Banyak tawaran diterima oleh pihak-pihak yang mahukan Sealand, kerana lokasinya yang bebas daripada tekanan undang-undang termasuklah kumpulan cetak rompak terkenal dunia The Pirate Bay yang menawarkan untuk membeli Sealand, bagi membolehkan operasi mereka diteruskan di situ.

Sehingga kini status Sealand agak kabur. Roy, pengasas Sealand meninggal dunia pada tahun 2012 akibat sakit tua meninggalkan Sealand kepada isterinya, Permaisuri Joan dan anak mereka Michael sebagai pemerintah bersama. Pada tahun 2016, Permaisuri Joan meninggal dunia meninggalkan Michael sebagai pemerintah tunggal Sealand. Bagi memperingati kematian pengasas mereka, pada Mac 2018 syiling peringatan memaparkan wajah Permaisuri Joan dikeluarkan oleh kerajaan Sealand.

Negara Sealand sehingga kini masih wujud dengan legasi pemerintahan negara mikro itu bakal diwarisi Putera James dan Puteri Charlotte, cucu kepada Roy satu hari nanti.


Kisah Mayat Charlie Chaplin Pernah Dicuri dan Dijadikan Tebusan

Charlie Chaplin dilahirkan pada 16 April 1889 di London, England. Dia adalah seorang pelakon komedi British yang kemudiannya menjadi salah seorang bintang terbesar terbesar industri perfileman pada abad ke-20. Sebelum ini iluminasi.com pernah berkongsi satu kisah mengenai kehidupan bintang ini yang sangat menyedihkan.

Sebagai salah seorang bintang terawal industri perfileman Hollywood, Charlie Chaplin sentiasa menjadi perhatian awam. Dilahirkan dalam kemiskinan, dia telah berhijrah dari industri buruh di London ke dunia glamor layar perak.

Dia terkenal dengan pesona legenda melalui watak "The Tramp" yang memakai topi bowler, berkumis kecil dan berjalan menggunakan tongkat. Gaya dan kerenah lucunya menjadi ingatan kepada setiap peminat pada zamannya.

Dia bukan sahaja menjadi tumpuan ketika masih hidup, malah setelah meninggal dunia pada tahun 1977 ketika berusia 88 tahun. Kejadian itu berlaku di kawasan Corsier-sur-Vevey di Tasik Geneva, Switzerland, di mana terletaknya rumah kediaman keluarga Charlie Chaplin.

Kematian Charlie Chaplin yang berlaku pada Hari Krismas itu mungkin adalah salah satu tragedi buruk bagi balunya, Lady Oona dan anak-anaknya. Namun, kesedihan mereka terhadap kehilangan orang tersayang tidak hanya terhenti setakat itu sahaja.

Tiga bulan selepas kematian Charlie Chaplin, keluarganya menerima satu panggilan aneh daripada pihak polis. Pada bulan Mac 1978, pihak polis telah memberitahu bahawa kubur Charlie telah digali dan mayatnya telah dicuri.

Pada mulanya mereka tidak mengerti mengapakah perkara malang ini berlaku kepada mendiang. Namun, tidak lama selepas itu persoalan itu telah terjawab apabila keluarganya menerima pula panggilan daripada orang yang bertanggungjawab melakukan perkara itu.

Seorang lelaki misteri yang mengaku sebagai salah seorang pencuri mayat Charlie Chaplin telah menghubungi keluarga itu. Dia telah meminta wang tebusan sebanyak $600,000 sekiranya keluarga itu mahu mayat pelawak terkenal itu dipulangkan.

Walau bagaimanapun, keluarga Charlie tidak mahu menuruti permintaan para penjahat itu. Ketika ditemuramah BBC, Lady Oona yang merupakan isteri keempat pelakon itu pernah memberitahu bahawa Charlie sendiri menganggap perkara itu tidak masuk akal sekiranya dia masih hidup.

Para pencuri mayat Charlie juga mengugut akan menculik anak-anak Lady Oona sekiranya permintaan mereka tidak ditunaikan. Namun, Lady Oona dan lapan orang anaknya tetap juga berkeras.

Kes ini menemui jalan buntu hingga berminggu-minggu lamanya. Pihak media pula membuat pelbagai spekulasi mereka sendiri. Ada laporan yang dipetik oleh BBC mengatakan bahawa kubur Charlie Chaplin digali kerana dia adalah seorang berbangsa Yahudi yang ditanam di perkuburan bukan bangsa Yahudi.

Sementara kekecohan ini berlaku, mayat pelakon komedi klasik yang membintangi filem Modern Times (1936) dan The Great Dictator (1940) itu sedang berada di dalam kerandanya dan ditanam di salah sebuah ladang jagung.

Penjenayah yang bertanggungjawab menggali kubur dan mencuri mayat Charlie Chaplin adalah dua orang mekanik bernama Roman Wardas dari Poland dan seorang lagi ialah Gantscho Ganev dari Bulgaria.

Pihak polis telah cuba untuk mengumpan kedua-dua penjenayah itu dengan bersetuju membayar wang tebusan palsu tetapi gagal. Pihak berkuasa bertungkus lumus ingin menyelesaikan kes ini sehingga mereka mengarahkan setiap 200 pondok telefon awam di kawasan itu dipantau oleh seorang anggota penyiasat polis.

Teknik ini akhirnya membuahkan hasil apabila Wardas dan Ganev berjaya dikesan dan diberkas pihak berkuasa. Wardas yang lebih muda daripada Ganev adalah dalang dalam kes kecurian mayat Charlie ini. Dia sebenarnya dikelilingi dengan masalah kewangan.

Hakim telah menjatuhkan hukuman penjara dan kerja buruh terhadap Wardas selama empat setengah tahun manakala Ganev pula telah dijatuhkan hukuman penjara selama 18 bulan.

Kes ini merupakan satu kejadian trauma kepada keluarga mendiang Charlie Chaplin. Mayat pelakon dan pelawak terkenal itu sekali lagi disemadikan, kali ini siap dengan lapisan konkrit bagi mengelak kejadian yang sama berulang lagi.

Kedua-dua penjenayah itu merasa bersalah di atas perbuatan mereka mencuri mayat mendiang Charlie. Menurut salah seorang anak mendiang iaitu Eugene, penjenayah itu pernah menulis surat kepada ibunya untuk memohon maaf. Lady Oona kemudian membalas surat mereka dengan menyatakan dia telahpun memaafkan perbuatan kedua-dua lelaki itu.

Pada tahun 2014, sebuah filem Perancis bertajuk "The Price of Fame" telah dihasilkan. Ia menceritakan mengenai kisah mayat Charlie Chaplin yang dicuri empat dekad yang lalu.

Kes mencuri mayat ini sebenarnya telah lama berlaku. Perbuatan Wardas dan Ganev juga sebenarnya diinspirasikan oleh salah satu kes yang terkenal sebelum itu. Para penyiasat percaya mereka diilhamkan oleh satu rancangan berani yang pernah dilakukan untuk mencuri mayat Presiden Abraham Lincoln. Namun, plan itu juga berjaya digagalkan.


Pisau Istimewa Raja Tutankhamun yang Berasal dari Angkasa Lepas

Raja Tutankhamun telah memerintah Mesir pada Dinasti ke-18 selama kira-kira 9 tahun sebelum kematiannya pada 1323 SM iaitu pada penghujung Zaman Gangsa semasa Mesir berada pada kemuncak kekuasaannya.

Populariti dan minat orang ramai untuk mengkaji raja Mesir ini sangat mendalam sejak penemuan makamnya yang dijumpai dalam keadaan hampir sempurna. Selain itu, dia juga merupakan salah satu daripada hanya sebilangan raja Mesir yang dipuja sebagai dewa dengan penemuan binaan kuil sejauh Nubia.

Firaun sememangnya diketahui umum biasa membawa bersama harta dan barangan berharga untuk ditanam apabila mati. Jadi, penemuan pisau belati milik Raja Tut yang ditanam bersama mumianya bukanlah sesuatu yang menghairankan. Namun, asal-usul pisau tersebut telah menjadi antara topik hangat yang menarik minat para ahli arkeologi dari seluruh dunia.

Makam Tutankhamun telah ditemui oleh seorang ahli arkeologi berbangsa Inggeris iaitu Howard Carter pada tahun 1922 dalam satu ekspedisi yang dilakukan di Lembah Raja-raja, Mesir. Selain mumia Tutankhamun, makam itu menempatkan 5,398 barangan lain termasuklah dua bilah pisau belati yang diletakkan di dalam balutan mumia sendiri.

Pencarian dan ekskavasi di makam firaun berusia 19 tahun itu bermula sejak 1915 dan telah dibiayai oleh George Herbert yang merupakan Earl Carnarvon ke-5. Walaupun makam itu tidak bertutup dan telah dirompak beberapa kali, ia telah dilupakan antara kurun ke-12 dan 11 Sebelum Masihi kerana tertimbus sepenuhnya oleh serpihan batu yang mungkin dibawa oleh banjir atau disebabkan kerja-kerja pembinaan makam baru.

Makam Tutankhamun yang ditemui didapati menyimpan pelbagai objek lain seperti takhta, keranda yang diperbuat daripada emas tulen, topeng muka, mangkuk, trompet, piala, makanan, minuman, kasut dan linen yang dipercayai akan membantu raja tersebut dalam kehidupannya selepas mati.

Terdapat juga beberapa objek logam yang dibalut bersama mumia seperti penyandar kepala di dalam topeng, gelang emas beserta tangkal dan juga dua bilah pisau belati berhulu emas. Di bahagian abdomennya merupakan pisau yang keseluruhannya diperbuat daripada emas manakala sebilah lagi yang dijumpai di paha kanannya pula diperbuat daripada besi.

Dalam semua objek yang dijumpai, hampir kesemuanya dibuat dengan hasil pertukangan yang kasar kecuali pisau belati istimewa itu.

Pisau Tutankhamun telah menarik perhatian ramai ahli akademik dan sejarawan sejak penemuannya kerana bilahnya diperbuat daripada besi. Pada Zaman Gangsa, besi adalah sejenis bahan yang sangat jarang dijumpai. Maka, pisau firaun ini telah mencetuskan pelbagai teori bahawa ia berasal daripada meteorit.

Bilah besi pisau ini telah dipasangkan ke dalam pemegang yang diperbuat daripada emas dan diukir dengan cantik serta terdapat tombol kristal di bahagian hujungnya. Sarung pisau juga diperbuat daripada emas dan dihiasi dengan ukiran sejenis serigala dan corak bulu pelepah serta bunga lili.

Umum mengetahui tamadun Mesir purba sangat kaya dengan sumber mineral asli seperti tembaga, gangsa dan emas yang telah mula digunakan sejak milenium ke-4 Sebelum Masihi lagi untuk tujuan ritual, kesenian, upacara dan pemberian hadiah. Namun, logam besi merupakan sesuatu yang sangat jarang didapati serta dianggap jauh lebih berharga daripada emas. Tambahan pula, hampir kesemua bukti arkeologi menunjukkan aktiviti peleburan logam di Lembah Nil hanya bermula pada kurun ke-6 S.M. Maka, tidak hairanlah kehadiran pisau besi pada mumia Tutankhamun ini menjadi tanda tanya bagi para pengkaji seluruh dunia.

Walaupun kandungan nikel yang tinggi pada pisau tersebut menandakan ia berasal daripada batuan meteor, tidak ada bukti sahih yang dapat menyimpulkan teori berkenaan ketika itu. Tambahan pula, artifak-artifak Mesir agak sukar dianalisis kerana kesukaran mendapatkan kebenaran untuk menjalankan ujian secara lebih dekat.

Kemajuan teknologi sekitar dua dekad yang lalu terutamanya penciptaan spektroskopi pendarfluor X-ray (XRF) yang membolehkan pengesanan sebarang komposisi kimia tanpa merosakkan artifak telah membolehkan para saintis membuktikan bahawa pisau tersebut mengandungi bahan daripada salah satu antara 76 meteorit yang pernah dijumpai.

Apabila sesuatu bahan dihentam oleh sinar gama atau X-ray berkuasa tinggi, ia mengeluarkan sinar cirian yang digelar pendarfluor X-ray. Teknik ini digunakan untuk analisis kimia pelbagai objek dalam bidang sains forensik, arkeologi, seni dan geokimia.

Keputusan ujian ke atas pisau Tutankhamun yang diterbitkan pada bulan Jun 2016 dalam jurnal "Meteorites and Planetary Science" menunjukkan hampir kesemuanya adalah logam besi dengan 11% nikel dan 0.6% kobalt. Komposisi bahan tersebut serta nisbah antara nikel dan kobalt itu juga mengesahkan yang pisau itu berasal daripada serpihan tahi bintang.

Besi meteor ialah satu-satunya sumber besi paling tulen dalam aloi yang boleh didapati sebelum Zaman Besi dan merupakan bahagian utama dalam meteorit besi. Meteorit besi ini pula dipercayai merupakan serpihan-serpihan daripada asteroid dan planetesimal yang sudah lama dan jauh lebih besar.

Aloi besi meteor yang mengandungi besi bernikel ini terjadi dalam dua fasa iaitu kamasit dan tenit. Meteorit besi adalah sangat jarang berlaku berbanding meteorit batu. Ia mempunyai ciri-ciri spektrum asteroid jenis-M dan merupakan objek yang dipercayai wujud dalam cakera protoplanetari dan serpihan di sekeliling bintang.

Walaupun hanya 5.7% daripada kejadian meteorit yang boleh dilihat itu merupakan meteorit besi, ia membentuk sehingga 90% (500 tan) daripada jumlah jisim kesemua meteorit yang diketahui. Hal ini demikian kerana ketumpatannya yang jauh lebih tinggi berbanding meteorit lain. Selain itu, ia juga lebih cenderung terselamat daripada kemasukan atmosfera dan perubahan cuaca di Bumi.

Penyelidikan berkaitan pisau Tutankhamun ini diterajui oleh para penyelidik dari Polytechnic University of Milan, University of Pisa, Itali dan Muzium Mesir di Kaherah. Mereka membandingkan besi yang terkandung dalam pisau tersebut dengan 11 meteorit yang jatuh dalam radius sejauh 2,012 kilometer. Ujian mendapati kandungan logam pisau tersebut berpadanan dengan meteorit "Kharga" yang ditemui berhampiran Marsa Matruh pada tahun 2000.

Meteorit besi terbesar yang digelar "Hoba" dijumpai pada tahun 1920 di Wilayah Otjozondjupa, Namibia. Beratnya dianggarkan melebihi 60 tan dan ia merupakan besi semula jadi dengan jisim paling berat di dunia.


Nasib Menyedihkan yang Menimpa Anak-anak Diktator Kesatuan Soviet Joseph Stalin

Joseph Stalin yang dilahirkan sebagai Ioseb Dzhugashvili (dalam bahasa Georgia), adalah salah seorang diktator yang paling digeruni pada abad ke-20 kerana menyebabkan kematian berjuta-juta rakyat Kesatuan Soviet.

Nasib malang ini tidak hanya menimpa rakyat-rakyatnya sahaja tetapi juga keluarganya sendiri. Kisah tragis ketiga-tiga anaknya yang sah adalah contoh betapa porak-perandanya keluarga itu.

Yakov Dzhugashvili adalah anak sulung Stalin dengan isteri pertamanya, Kato Svanidze dan mempunyai nama belakang asal yang sama dengan bapanya. Menurut majalah Foreign Policy, Stalin sangat mengagumi isteri pertamanya tetapi wanita itu telah meninggal dunia kerana tifus (sejenis demam) ketika Yakov masih bayi. Selepas itu Stalin tidak begitu mengendahkan tentang anak sulungnya itu.

Ketika Yakov cuba membunuh diri disebabkan putus cinta, niatnya itu tidak berjaya dan hanya menyebabkan dirinya cedera. Stalin seperti tidak menghiraukan kejadian itu dan memberikan komen "Nak tembak dengan betul pun dia gagal."

Tidak lama kemudian, Yakov telah berkahwin dengan seorang penari berbangsa Yahudi bernama Yulia Meltzer. Pada awalnya, ia menimbulkan kemarahan Stalin yang diketahui seorang tegas tentang polisi anti-Yahudinya. Stalin menganggap perkahwinan itu sengaja diadakan untuk membuatkannya marah. Namun, akhirnya Stalin menerima juga menantunya itu.

Apabila Perang Dunia Kedua bermula, Yakov telah ditugaskan sebagai leftenan artileri dan diperintahkan oleh bapanya untuk pergi berperang. Tidak sampai sebulan, Yakov telah ditangkap oleh tentera Jerman. Penahanan anak sulung Stalin itu digunakan untuk menyebarkan propaganda anti-Soviet.

Namun, ada beberapa bukti yang menunjukkan bahawa Yakov sebenarnya menyerah diri secara sukarela kepada tentera Jerman. Ketika Yukov dipenjara, isterinya Yulia pula diainaya dan mendapat layanan buruk. Perkara begitu sering berlaku kepada keluarga tentera yang ditahan musuh pada era Kesatuan Soviet.

Ini kerana Stalin pernah berkata bahawa sesiapa yang ditangkap musuh bukanlah tawanan tetapi pengkhianat negara. Oleh itu keluarga mereka diperlakukan sesuka hati. Anak-anaknya Yulia juga telah diambil daripadanya dan dia telah dipaksa bekerja buruh paksa selama dua tahun.

Apabila Kesatuan Soviet berjaya menangkap anak saudara Hitler, pemimpin Nazi itu ingin menukar anak saudaranya dengan Yakov. Akan tetapi, Stalin tidak mempedulikan anaknya sendiri dan enggan menukar seorang leftenan dengan marshal lapangan kerana pangkat tawanannya jauh lebih tinggi.

Pada tahun 1943, Yakov telah meninggal dunia di penjara Jerman pada usia 36 tahun. Secara rasminya dia dilaporkan mati ketika cuba untuk meloloskan diri tetapi ada yang mengatakan dia membunuh diri dengan sukarela memegang pagar elektrik penjara. Ia mungkin reaksi Yakov terhadap salah satu kekejaman bapanya yang mengarahkan pembunuhan beramai-ramai di Katyn.

Vasily Dzhugashvili adalah anak lelaki kedua Stalin bersama isteri keduanya Nadezhda Alliluyeva. Walaupun dia tidak dibenci oleh bapanya, Vasily juga melalui pelbagai nasib malang. Ibunya membunuh diri ketika Vasily berumur 11 tahun dan Stalin pernah menyatakan anaknya itu adalah seorang budak yang manja, tidak berbakat, ganas dan tidak jujur.

Walaupun tidak cemerlang dalam pelajaran, Vasily berjaya masuk ke sekolah penerbangan menggunakan kedudukan bapanya ketika berusia 17 tahun. Ketika itu juga Vasily dikenali sebagai seorang kaki botol dan gemar berfoya-foya dengan wanita.

Vasily telah menukar namanya kepada Vasily Stalin dan telah dinaikkan pangkat kepada Mejar Jeneral. Namun, dia tidaklah begitu popular kerana kenaikan pangkatnya bukanlah berdasarkan kebolehan atau hasil usahanya sendiri. Dia kekal menjadi seorang pemabuk.

Apabila bapanya meninggal dunia, pemimpin-pemimpin Kesatuan Soviet yang seterusnya seperti Nikita Khrushchev dan Georgy Malenkov menganggap Vasily adalah ancaman kerana warisannya.

Selepas itu Vasily menghabiskan sepanjang hayatnya keluar dan masuk penjara atas pelbagai kesalahan. Dia akhirnya dibebaskan dan dibuang ke Kazan kerana keadaan kesihatannya yang teruk. Beberapa hari sebelum ulang tahun ke-41 pada tahun 1962, Vasily telah meninggal dunia kesan daripada alkohol.

Satu-satunya anak perempuan dan anak bongsu Stalin adalah Svetlana Alliluyeva. Stalin menyayangi Svetlana dan memangilnya "si pipit kecil". Svatlana adalah seorang selebriti kanak-kanak di Kesatuan Soviet.

Dia hanya berusia enam tahun ketika ibunya yang juga ibu Vasily membunuh diri. Dia tidak mengetahui ibunya membunuh diri sehinggalah meningkat remaja kerana sering diberitahu ibunya mati disebabkan barah usus.

Anak perempuan Stalin ini dilahirkan sebagai Svetlana Stalina tetapi telah dia telah mengambil nama belakang ibunya. Beberapa sumber mengatakan bahawa Stalin mengongkong Svetlana dengan ketat.

Apabila Stalin mengetahui bahawa kekasih pertama anak perempuannya itu adalah seorang pembikin filem berbangsa Yahudi berusia 36 tahun iaitu Aleksei Kapler, Stalin menentang dan dia telah menghantar lelaki itu ke kem buruh di Siberia selama 10 tahun.

Ketika belajar di Moscow University, Svetlana dipaksa oleh bapanya untuk mengambil jurusan sejarah dan politik walaupun gadis itu sebenarnya berminat dalam sastera dan penulisan.

Svetlana memilih untuk berkahwin dengan rakan universitinya yang juga seorang berbangsa Yahudi. Apabila Svetlana memberitahu bapanya mengenai perkara itu, Stalin telah menampar anaknya itu dan enggan bertemu dengannya lagi. Pasangan itu akhirnya bercerai pada tahun 1947 dan dikurniakan seorang anak lelaki.

Perkahwinan kedua Svetlana telah diaturkan dengan Yuri Zhdanov, anak kepada pegawai kanan Stalin iaitu Andrei Zhdanov. Mereka berkahwin pada tahun 1949 dan telah dikurnaikan seorang bayi perempuan setahun kemudian iaitu Yekaterina. Perkahwinannya dengan Yuri juga berakhir tidak lama selepas itu.

Setelah Stalin meninggal dunia pada tahun 1953, Svetlana tidak lagi memiliki banyak keistimewaan seperti sebelumnya. Ini kerana Kesatuan Soviet ingin menjauhkan diri daripada sejarah kekejaman pemerintahan Stalin.

Pada tahun 1962, Svetlana telah berkahwin pula dengan Ivan Svanidze, anak saudara kepada isteri pertama Stalin. Ia merupakan perkahwinan yang singkat kerana mereka bercerai setahun selepas itu.

Pada tahun 1963, Svetlana telah bertemu dengan Kunwar Brajesh Singh, seorang Komunis dari keluarga Kalakankar Rajput Zamindar yang melawat Moscow. Mereka telah jatuh cinta tetapi dihalang untuk berkahwin oleh pegawai-pegawai Kesatuan Soviet yang lain.

Apabila Singh meninggal dunia akibat batuk kering pada tahun 1967, pihak kerajaan Kesatuan Soviet membenarkan Svetlana membawa abu mayatnya pulang ke India untuk disempurnakan dalam Sungai Gangga.

Ketika berada di India, Svetlana telah pergi ke Kedutaan Amerika di sana untuk berpaling tadah. Duta Amerika Syarikat iaitu Chester Bowles telah menawarkan Svetlana suaka politik jika dia bersetuju berbuat demikian. Svetlana bersetuju.

Kerajaan India takut menerima tindak balas Kesatuan Soviet telah menghantar Svetlana ke Rome. Dia kemudian pergi ke Geneva, Switzerland, di mana dia memohon untuk mendapatkan visa ke Amerika.

Pada tahun 1970, dia berkahwin pula dengan seorang arkitek Amerika bernama William Wesley Peter dan menukar namanya kepada Lana Peters. Dia dikurniakan seorang anak perempuan, Olga. Perkahwinan itu hanya bertahan selama tiga tahun sahaja.

Dia kemudian berpindah ke beberapa tempat di Amerika hinggalah ke England. Pada tahun 1984, dia telah kembali ke tanah airnya namun tidak lama dan berpindah balik semula ke England dua tahun kemudian untuk menghabiskan sisa hidupnya.

Svetlana Alliluyeva atau Lana Peters meninggal dunia pada tahun 1991 akibat kanser kolon di Wisconsin, England ketika berusia 85 tahun. Walaupun wanita itu hidup lebih lama berbanding kedua-dua abangnya, tetapi dia tidak bahagia dan sering sengsara.

Walaupun pengaruh dan kuasa Stalin begitu besar, namun dia tidak dapat menolong kehidupan anak-anaknya yang tragis. Malah, Stalin mungkin adalah punca kepada nasib malang yang menimpa anak-anaknya itu.


5 Tempat Terbaik Untuk Melihat Orang Utan Hidup Secara Semula Jadi

Orang utan adalah tiga spesies beruk besar yang berasal dari Malaysia dan Indonesia. Haiwan itu kini hanya terdapat di hutan hujan Borneo dan Sumatera sahaja. Dikelaskan dalam genus Pongo, orang utan pada asalnya dianggap sebagai satu spesies sahaja.

Pada tahun 1996, haiwan itu dibahagikan kepada dua spesies iaitu orang utan Borneo (P. pygmaeus sebanyak tiga subspesies) dan orang utan Sumatera (P. abelii). Pada bulan November 2017, dilaporkan bahawa spesies ketiga orang utan telah dikenali pasti iaiti orang utan Tapanuli (P. tapanuliensis).

Peluang untuk bertemu dengan orang utan di habitat semula jadi adalah salah satu pengalaman hidup yang terbaik kerana haiwan itu semakin jarang ditemui dan hampir pupus. Berikut adalah 5 tempat terbaik di mana anda boleh melihat orang utan di habitat semula jadinya.

Terbentuk daripada rizab hutan hujan seluas 400 km persegi, Lembah Danum menawarkan salah satu peluang terbaik untuk anda melihat orang utan di dalam persekitaran semula jadi.

Kajian terbaru menunjukkan bilangan orang utan di kawasan itu adalah sebanyak 500 ekor semuanya. 17 ekor daripada jumlah itu tinggal di kawasan berhampiran Borneo Rainforest Lodge.

Borneo Rainforest Lodge terletak di lokasi yang menakjubkan di lencongan Sungai Danum. Rumah persinggahan itu menawarkan laluan hutan yang baik dan perkhidmatan pemandu pelancong, terdiri daripada penduduk tempatan untuk membantu anda melihat orang utan.

Memulakan perjalanan pada awal pagi di laluan kanopi di situ adalah cara terbaik untuk melihat orang utan dan haiwan pribumi yang lain.

Satu lagi pilihan ialah dengan tinggal di Danum Valley Field Centre. Ia merupakan stesen penyelidikan orang utan. Walaupun tiada panduan yang disediakan tetapi anda akan berpengalaman melihat sendiri bagaimana haiwan terancam itu dipelihara.

Orang utan Sumatera yang terdapat di sini mempunyai warna yang lebih terang, muka yang lebih tirus dan panjang berbanding sepupu mereka di Borneo. Spesies orang utan ini juga merupakan spesies yang amat terancam.

Tempat perlindungan orang utan di Taman Negara Gunung Leuser ini menawarkan peluang terbaik bagi pengunjung untuk melihat haiwan unik ini hidup liar di habitat semula jadi mereka.

Tempat perlindungan ini telah memulihkan dan melepaskan semula lebih daripada 200 ekor orang utan. Akan tetapi, tempat perlindungan ini telah ditutup pada tahun 2005 kerana telah penuh dengan orang utan.

Orang utan yang dipelihara atau liar kekal berada di kawasan ini. Orang utan yang pernah dibeli di pusat perlindungan ini dilihat sering kembali ke bangunan terbiar ini terutamanya di bahagian tempat memberi makan.

Haiwan itu juga dapat dilihat dari laluan penjalan kaki yang disediakan di sini. Bukit Lawang Eco-Lodge di pinggir taman ini merupakan tempat terbaik untuk pelancong tinggal dan melihat orang utan.

Sungai yang terpanjang di Sabah iaitu Sungai Kinabatangan dipenuhi dengan kawasan rizab yang dilindungi. Ia merupakan tempat terbaik untuk melihar orang utan liar. Selain itu, ia juga merupakan rumah bagi gajah pygmy, monyet proboscis, buaya dan pelbagai lagi spesies asli Borneo.

Kebanyakan lodge terletak 80 km di Sukau atau sedikit hulu di Kampung Bilit. Tidak banyak denai penjalan kaki yang disediakan dan biasanya pemerhatian haiwan dilakukan menggunakan bot atau perahu.

Selain itu, terdapat satu lagi cara iaitu dengan melalui kawasan tasik yang dipenuhi pokok buah-buahan yang besar. Apabila tiba musim buah, orang utan diketahui akan berkumpul berhampiran kawasan itu selama beberapa hari.

Hutan hujan tropika dan hutan rawa gambut di Taman Negara Tanjung Puting merupakan salah satu kawasan perlindungan orang utan di Borneo. Taman Camp Leakey yang berkeluasan 3,040 kilometer persegi ini menjadi habitat bagi lebih 5,000 ekor orang utan ini menjadi pusat penyelidikan jangka panjang yang dijalankan oleh Dr. Biruté Mary Galdikas.

Perjalanan ke lokasi ini bukanlah suatu perkara yang mudah. Laluan masuk adalah melalui lapangan terbang Pangkalan Bun atau Pelabuhan Kumai dan diikuti dengan perjalanan menaiki bot selama 2½ jam ke Tanjung Harapan. Dari situ, satu lagi perjalanan selama dua jam di sepanjang Sungai Sekonyer sebelum tiba ke Camp Leakey.

Kebiasaannya, pengunjung akan menyewa sebuah bangsal bot dipanggil Klotok serta seorang pemandu selama tiga hari untuk membawa mereka merentasi sungai hutan yang sempit serta meneroka kawasan hutan hujan itu sebanyak dua atau tiga kali sehari. Namun, ada pengunjung yang memilih Dr. Galdikas sendiri untuk membimbing mereka kerana pengetahuan luasnya tentang orang utan.

Lokasi ini ditubuhkan pada tahun 1984 bertujuan untuk memelihara hidupan liar yang semakin pupus di wilayah ini. Ia menjadi tempat perlindungan bagi pelbagai spesies flora dan fauna termasuklah burung enggang, gajah pigmi, musang, harimau bintang dan tarsier barat.

Kawasan Simpanan Hidupan Liar Tabin juga menjadi salah satu tempat terbaik untuk melihat orang utan. Taman ini merupakan kawasan pelepasan spesies tersebut selepas melalui proses pemulihan di Sepilok.

Penginapan bagi para pengunjung terletak di kawasan pinggir hutan namun terdapat banyak denai dan pemandu pelancong yang boleh menemani sebagai bimbingan.


Kisah Hidup Shigeru Miyamoto Yang Menginspirasikan Super Mario

Sekiranya anda seorang pemain permainan video tegar, anda pastinya pernah bermain permainan video Super Mario. Dilancarkan pada tahun 1985, permainan ini sangat popular satu ketika dahulu.

Malah, pengaruh Super Mario masih belum lagi lenyap pada masa kini. Pada 11 Januari 2019 yang lalu, permainan video Super Mario Bros. U pula telah dijual dimana versi terbaru ini memfokuskan kepada platform Wii U dan Nintendo Switch.

Sejak pertama kali dilancarkan, terdapat beberapa siri permainan ini antaranya Super Mario Bros, Super Mario Land, Super Mario World dan banyak lagi. Sehingga September 2015, jumlah keseluruhan bagi kesemua siri permainan video Super Mario yang sudah terjual adalah sebanyak 310 juta unit, menjadikannya permainan video terbaik sepanjang zaman.

Walau bagaimanapun, tahukah anda kisah disebalik penciptaan watak Super Mario itu sendiri?

Bagi yang tidak tahu, watak Super Mario telah dicipta oleh Shigeru Miyamoto. Beliau bukanlah berasal daripada keluarga yang kaya malah keluarganya juga tidak mampu membelikannya permainan  ketika beliau masih kanak-kanak. Jadi, kebanyakan masanya diluangkan bermain di luar rumah.

Pada suatu hari ketika meneroka kawasan tempat tinggalnya, beliau telah menemui satu gua yang dalam. Pada mulanya beliau sangat takut untuk memasukinya kerana keadaan gua tersebut yang sangat gelap.

Kerana keinginan untuk tahu keadaan di dalam gua tersebut yang membuak-buak, beliau akhirnya nekad untuk memasukinya bersama-sama sebuah lampu minyak tanah. Walaupun takut pada mulanya, beliau telah memberanikan diri dan mula menikmati keseronokan pengembaraan tersebut.

Sekiranya anda perasan, pengembaraan di gua inilah yang memberi inspirasi di dalam permainan video Super Mario dimana watak Super Mario akan masuk ke dalam lubang bawah tanah. Malah, pengembaraannya di dalam gua ini turut memberi inspirasi kepada penciptaan permainan video The Legend of Zelda.

Ketika kecil, keluarganya juga tidak memiliki televisyen. Jadi, beliau terpaksa menaiki pengangkutan awam kereta api untuk menonton filem animasi di pawagam. Lama-kelamaan, beliau mula jatuh cinta dengan filem animasi dan mula membayangkan dirinya bakal menjadi seorang pelukis manga terkenal suatu hari ini.

Walau bagaimanapun, beliau tidak mahu menjadi pelukis manga biasanya. Sebaliknya beliau mahu mencipta watak hero manga yang sangat terkenal. Tidak lama kemudian, beliau berjaya mendapat pekerjaan di syarikat Nintendo. Peluang ini telah digunakan sebaiknya oleh beliau.

Pada ketika itu, permainan video "Radar Scope" yang diterbitkan oleh pihak Nintendo untuk peminat di Amerika Utara tidak mendapat sambutan seperti yang diharapkan. Keadaan ini menyebabkan Nintendo mengalami masalah kewangan sehingga tidak mampu untuk membayar sewa bulanan pejabat mereka.

Pihak Nintendo telah mengarahkan Shigeru Miyamoto untuk melakukan penambahbaikan terhadap permainan "Radar Scope". Walau bagaimanapun, beliau enggan melakukannya kerana tidak mahu menyambung permainan video tersebut yang asalnya dicipta oleh orang lain.

Menurut Shigeru Miyamoto, beliau mahu mencipta permainan videonya yang tersendiri. Ketika mana pembangun permainan video pada ketika itu berlumba-lumba menghasilkan permainan video dengan teknologi terbaru, beliau sebaliknya mahu menghasilkan permainan video yang seronok untuk dimainkan.

Lalu terhasilkan permainan video "Donkey Kong". Mesin arked "Donkey Kong" telah diletakkan di sebuah bar. Mesin arked tersebut telah menjadi kegilaan pengunjung disitu. Ini membolehkan pihak Nintendo mendapat wang yang cukup untuk membayar duit sewa pejabat mereka kepada pemilik bangunan tersebut iaitu Mario Segale.

Kejayaan mesin arked Donkey Kong ini bukan sahaja membolehkah syarikat Nintendo terus hidup, malah memberi inspirasi kepada penciptaan watak baru bernama Super Mario. Benar, nama Mario ini diambil daripada nama pemilik bangunan yang disewa oleh pihak Nintendo.

Ketika bekerja di syarikat Nintendo juga, Shigeru Miyamoto telah bercinta dengan setiausaha Nintendo, Yasuko. Walaupun Yasuko sangat tidak menggemari permainan video, mereka berdua akhirnya berkahwin.

Setelah berkahwin, Shigeru Miyamoto mempunyai misi peribadinya mahu membangunkan permainan video yang digemari oleh isterinya. Baginya, sekiranya permainan video yang diciptanya disukai oleh isterinya (yang tidak menggemari permainan video), sudah tentu ramai orang lain yang yang turut berminat dengan permainan video ciptaanya.

Dalam erti kata lain, penciptaan permainan video Super Mario adalah dedikasi cintanya pada isterinya. Ternyata penat lelahnya sebelum itu berhasil apabila permainan video Super Mario terus diminati ramai sejak dahulu hingga kini.


Wanita Pertama yang Memenangi Sukan Olimpik Purba - Kisah Puteri Cynisca

Sejak permulaan masa lagi, wanita sentiasa mengejutkan lelaki dengan kuasa, kekuatan dan kemahiran mereka. Pada zaman purba, beberapa pencapaian berani seorang wanita ini dianggap sangat mengejutkan.

Salah satu daripada kisah luar biasa ini adalah mengenai seorang wanita diraja yang mahir dalam menunggang kuda. Wanita itu ialah Cynisca (atau Kyneska), seorang puteri Sparta.

Cynisca dilahirkan sekitar tahun 440 SM di sebuah bandar purba Greek iaitu Sparta. Dia adalah anak kepada Raja Sparta, Archidamus II dan Eupoleia. Dia juga merupakan kakak kepada raja Sparta yang seterusnya iaitu Agesilaus II.

Dia bukanlah seorang puteri raja tipikal, berpewatakan lemah lembut dan berhemah seperti yang sering kita dengar. Cynisca sangat teruja apabila melakukan aktiviti lasak terutamanya berkaitan dengan menunggang kuda.

Statusnya sebagai puteri raja membolehkannya menerima pendidikan terbaik. Namun, pada masa yang sama dia juga menerima banyak kritikan daripada rakyat. Walaupun aktiviti fizikal adalah sesuatu yang dihargai di Sparta tetapi peranan wanita dalam Sukan Olimpik tidak pernah diketahui sebelum kejayaan yang dicipta Cynisca.

Apa yang diketahui ialah, wanita biasanya tidak dibenarkan untuk menghadiri sebarang pertandingan yang diadakan semasa era Greek purba. Tidak diketahui bagaimana Cynisca boleh mempunyai minat dalam sukan ini atau siapa yang mendorong dan mengajarnya. Bagaimana dia boleh menempa laluan ke Sukan Olimpik juga tidak jelas diceritakan dalam sejarah.

Penduduk Sparta sememangnya terkenal dengan cara pemikiran yang luar biasa tentang kehidupan dan perang. Nama Cynisca bermaksud "anak anjing betina" dalam bahasa Greek purba, tetapi keperibadian wanita itu jauh berbeza dengan namanya yang manja.

Puteri Cynisca telah berlatih dengan bersungguh-sungguh. Dia tidak mudah patah semangat untuk mencapai hasil yang terbaik. Walau bagaimanapun, dia terpaksa melalui pelbagai laluan berliku sebelum dibenarkan menyertai pertandingan Sukan Olimpik itu.

Oleh kerana Cynisca adalah seorang wanita, dia terpaksa mencari sekutu bagi membolehkannya untuk memasuki stadium utama Olympia. Orang yang paling kuat menyokongnya untuk menyertai pertandingan di Sukan Olimpik adalah adiknya sendiri, Agesilaus.

Adalah diketahui bahawa semasa Cynisca sedang berlatih untuk ke Sukan Olimpik, wanita tidak dibenarkan untuk menghadiri, menonton atau menyertai acara yang diadakan empat tahun sekali itu.

Namun, wanita boleh menjadi penaja kepada pasukan lumba kenderaan kuda di Sukan Olimpik dengan menyediakan kuda terlatih. Itulah yang dilakukan oleh Cynisca.

Agesilaus telah memutuskan untuk menukar tradisi yang dikira sebagai diskrimaniasi terhadap kaum wanita ini. Bahkan, Agesilaus juga dikenali sebagai Raja Sparta yang paling banyak mempromosi hak wanita berbanding pemerintah sebelumnya. Sparta adalah satu-satunya kerajaan di Greece yang memberikan penghormatan tinggi kepada kaum wanitanya berbanding yang lain.

Raja Sparta itu menggalakkan Cynisca untuk bersaing dalam acara sukan kenderaan kuda itu sendiri. Agesilaus berharap kakaknya yang berbakat akan memenangi perlumbaan itu dan kedudukan wanita di Sukan Olimpik akan berubah selamanya.

Tidak diketahui mengapa Agesilaus memberi dorongan kepada kakaknya untuk menyertai pertandingan itu. Raja Sparta itu sebenarnya kurang berminat dengan perlumbaan tethrippon ini kerana beranggapan sukan itu bergantung kepada kekayaan penaja berbanding kekuatan fizikal seperti sukan lain.

Mungkin sekiranya kakaknya memenangi pertandingan itu, golongan bangsawan lain akan berasa malu dan berhenti bersaing dalam sukan tethrippon ini sekaligus menamatkan acara itu selamanya.

Puteri Cynisca bersetuju dan dia telah mengupah beberapa orang atlet lelaki menyertai perlumbaan empat ekor kuda berkenderaan yang dikenali sebagai "tethrippon" dalam bahasa Greek.

Dia dan pasukannya berjaya memenangi perlumbaan itu pada Sukan Olimpik ke-96 (396 SM) dan ke-97 (392 SM). Ironiknya, Canisca kemungkinan besar dilarang untuk berada di acara itu untuk menyaksikan kemenangannya sendiri.

Walaupun Cynisca telah memenangi perlumbaan tethrippon itu pada dua kejohanan Sukan Olimpik, ia tidak menghalang golongan bangsawan lain untuk terus bertanding dalam acara itu.

Satu tugu gangsa Cynisca juga dibina di Kuil Zeus di Olympia bagi mengenang juara wanita pertama Sukan Olimpik itu. Tugunya yang dihasilkan oleh Apelleas itu terletak bersebelahan tugu Troilus, dengan inskripsi ditulis bahawa wanita itu adalah satu-satunya pemenang wanita dalam sukan tethrippon dalam sejarah Sukan Olimpik.

Di samping itu, satu kuil juga didirikan untuk Cynisca di Plane-tree Grove, Sparta. Pelbagai upacara keagamaan diadakan di situ. Hanya raja-raja Sparta sahaja yang biasanya diberi penghormatan seperti ini. Cynisca adalah wanita yang pertama.

Sejarah mencatatkan lebih banyak lagi kisah mengenai olahraga wanita dari Sparta selepas Cynisca. Salah seorang yang mempunyai pencapaian semasa Sukan Olimpik dan hidup sezaman dengan Cynisca ialah Euryleonis.

Diinspirasikan oleh kejayaan Cynisca, Euryleonis juga menyertai acara tethrippon dan memenangi acara itu pada tahun 368 SM. Malangnya, butiran berkaitan hidupnya hilang daripada sejarah.

Tidak dapat dipastikan sama ada Euryleonis juga keturunan diraja atau wanita bangsawan. Beberapa sumber menyebut bahawa dia adalah seorang penternak kuda namun tiada bukti kukuh untuk dakwaan ini.

Seorang penulis Greek iaitu Pausanias telah merekodkan bahawa patung peringatan Euryleonis yang diperbuat daripada gangsa telah dibangunkan pada tahun 368 SM dan menjadi hiasan di kuil Aphrodite di Sparta.

Beberapa lagi wanita lain yang pernah memenangi pertandingan tethrippon ini ialah Zeuxo, Hermione, Belistiche, Encrateia dan Cassia. Kini, banyak acara sukan di Olimpik boleh disertai oleh wanita tetapi perlumbaan kenderaan kuda tidak dipertandingkan lagi.

Kisah kejayaan Cynisca menjadi wanita pertama yang menyertai dan memenangi Sukan Olimpik menjadi inspirasi kepada ribuan lagi wanita selepas zamannya untuk bertanding dan berusaha keras demi mencapai pingat emas kejohanan dunia yang berprestij ini.


5 Sisi Gelap Industri Perfileman Hollywood Yang Tidak Diketahui Ramai

Beberapa tahun lalu, pendedahan skandal seks pengarah filem Harvey Weinstein ternyata telah mengejutkan banyak pihak. Pendedahan skandal seks orang berpengaruh dalam industri perfileman Hollywood ini menyaksikan lebih ramai artis berani tampil ke hadapan menceritakan mereka pernah melalui pengalaman yang sama.

Di media massa, kita mungkin melihat dunia Hollywood ini hanyalah mengenai kekayaan, kemewahan dan populariti semata-mata. Realitinya, dunia hiburan Hollywood ini penuh dengan sisi gelap yang mungkin tidak diketahui orang ramai.

Kali ini, pihak Iluminasi ingin berkongsi 5 sisi gelap dunia hiburan Hollywood yang benar-benar wujud. Perkara-perkara ini telah didedahkan sendiri oleh selebriti-selebriti dan orang-orang dalaman industri yang sudah berada lama dalam dalam industri ini.

Jika anda lihat gambar-gambar selebriti yang dipaparkan di website mahupun majalah, ramai yang akan menyangka ianya adalah gambar "candid" yang diambil secara spontan atau curi-curi.

Walau bagaimanapun, pada tahun 2016 seorang fotografer mendedahkan sesetengah selebriti sebenarnya mengupah paparazzi atau jurugambar profesional untuk tujuan tersebut. Malah, mereka sanggup menerbangkan paparazzi atau jurugambar upahan mereka ke serata dunia untuk mengambil mereka.

Tujuan mereka mengupah paparazzi ini adalah untuk memastikan gambar mereka sentiasa cantik walaupun didakwa diambil secara candid. Realitinya, mereka akan memastikan gambar yang diambil benar-benar cantik sebelum dihantar ke pihak media. Malah, ada gambar yang akan disunting terlebih dahulu bagi menggambarkan tiada sebarang kecacatan pada gambar tersebut.

Bagi sebahagian kecil selebriti Hollywood, ketagihan terhadap minuman alkohol dan dadah adalah perkara biasa. Kebanyakan mereka melakukannya sebagai cara untuk mengurangkan stress. Malah, ada artis yang mengambilnya untuk kelihatan lebih bertenaga ketika melakukan pengambaran.

Seorang bekas pelakon popular, Dennis Quaid pernah mendedahkan kepada media bahawa beliau mempunyai ketagihan terhadap kokain sebelum menjadi pelakon lagi. Paling mengejutkan, beliau mendedahkan sesetengah syarikat filem turut menyediakan bajet khas peruntukan membeli dadah untuk pelakon mereka.

Beliau turut menyatakan pemberian dadah di set penggambaran adalah perkara biasa. Pelakon ini turut mendedahkan ketagihannya terhadap dadah telah memusnahkan hidupnya selepas itu. Malah, seorang lagi pelakon dan pembuat filem, Jack Nicholson turut mengakui perkara yang sama.

Menjadi seorang selebriti di Hollywood memerlukan seseorang selebriti untuk sentiasa kelihatan cantik dan menjaga penampulan diri. Berada di hadapan kamera setiap masa menyebabkan mereka perlu menjaga bentuk tubuh agar kelihatan cantik dimata peminat.

Hal ini memberikan mereka tekanan untuk makan. Malah, sesetengah pengurus artis juga akan memberi tekanan kepada artis mereka untuk menurunkan berat badan secara drastik, menyebabkan mereka sanggup mengurangkan berat badan dengan cara tidak sihat seperti melalui pengambilan suplimen.

Pelakon Naomi Watts pernah mendedahkan beliau sanggup kelaparan untuk memastikan penampilannya di majlis anugerah kelihatan sempurna. Sementara itu, model berbadan bersaiz besar (plus-size model) Ashley Graham mendedahkan seorang ejen pernah mencampakkan duit not $20 pada mukanya dan menghinanya dengan mengatakan beliau mampu memperoleh lebih daripada itu sekiranya beliau lebih kurus.

Sejak sekian lamanya, terdapat desas-desus mengatakan terdapat orang-orang atasan dalam industri ini yang menawarkan tawaran lakonan kepada pelakon-pelakon baru dengan tukaran seks.

Akres popular Megan Fox pernah membuat satu pendedahan mengejutkan dalam satu temuramah suatu ketika dahulu bahawa desas-desus tersebut adalah benar. Beliau mendedahkan, kebiasaannya seorang "orang atasan" dalam industri ini akan menjemput mana-mana artis untuk datang berjumpa mereka dengan alasan untuk berbincang mengenai tawaran berlakon.

Realitinya, itu hanyalah helah mereka untuk mendapat peluang meniduri artis-artis ini terutamanya yang masih baru dan terdesak mahukan tawaran lakonan. Perkara ini terbukti benar dengan pendedahan skandal seks Harvey Weinstein beberapa tahun sebelum ini. Setelah pendedahan tersebut, ramai aktres tampil untuk memberikan pendedahan mereka pernah diumpan perkara yang sama.

Seseorang artis juga merupakan manusia biasa yang tidak lari daripada melakukan kesilapan. Sama juga halnya dengan artis Hollywood. Malangnya, ada kalanya kesilapan kecil mereka diperbesarkan sehingga reputasi mereka boleh tercalar dengan begitu teruk sekali.

Apabila seseorang selebriti itu ditimpa masalah, mereka akan mendapatkan individu seperti Michael Sitrick untuk memperbetulkan keadaan. Beliau merupakan seseorang yang pakar memanipulasikan keadaan. Sebagai contohnya, apabila seseorang artis dikecam media, beliau dan pasukannya akan menerbitkan pula lebih banyak artikel-artikel positif terhadap selebriti tersebut.

Tindakannya ini bukannya sahaja menenggelamkan artikel-artikel negatif terhadap seseorang artis, tetapi mengembalikan imej baik artis tersebut pada orang ramai. Antara kliennya adalah penyanyi, pelakon dan penulis lagu popular.


Ketua Gangster yang Bertanggungjawab Mempopularkan Las Vegas - Kisah Bugsy Siegel

Benjamin "Bugsy" Siegel dilahirkan pada 28 Februari 1906 di Williamsburg, Brooklyn. Ibu bapanya adalah pendatang Yahudi yang telah menetap di Bandaraya New York pada awal abad ke-20.

Mereka kemudian berpindah ke Lower East Side di Manhattan, kawasan yang mempunyai banyak kes jenayah. Tidak lama selepas itu, Siegel mendapati dirinya mula menyukai kehidupan jalanan di tempat barunya.

Sifat panas baran dan perubahan angin dramatik Siegel telah menyebabkan rakan-rakan mula menggelarnya "Gila seperti pepijat". Sejak itu, Siegel mendapat gelaran sebagai "Bugsy".

Semasa remaja, Bugsy berkawan dengan seorang lagi gangster Yahudi iaitu Meyer Lansky. Mereka berdua telah menubuhkan "The Bugs and Meyer Mob," sebuah kumpulan gangster Yahudi di Lower East Side yang khusus dalam aktiviti memeras ugut. Mereka kemudian bertukar menjadi sekumpulan pembunuh upahan dan dikenali pula sebagai "Murder Inc."

Semasa Tempoh Larangan, kumpulan-kumpulan jenayah di New York berkembang dengan pesatnya. Bugsy dan Lansky mula berganding bahu dengan salah seorang gangster yang semakin meningkat naik, Charles "Lucky" Luciano.

Selepas Luciano mengupah empat pembunuh daripada Murder Inc. untuk membunuh seterunya iaitu Salvatore Maranzano, dia menjadi gangster paling berkuasa di New York.

Luciano dan Lansky kemudian menubuhkan pula National Crime Syndicate, yang membahagikan kuasa antara geng berbeza bagi mengelak berlakunya lagi peperangan merebut kawasan.

Bugsy Siegel pula kelihatan seakan-akan seorang gangster stereotaip, sama seperti yang dipopularkan melalui filem dan televisyen pada tahun 1920-an. Bekas samseng jalanan ini kemudian mempunyai wang yang cukup untuk membeli sebuah pangsapuri mewah di Waldorf Astoria.

Dia menunjuk-nunjuk kekayaannya dengan memakai sut mahal dan berhibur di kelab malam yang paling terkenal di bandar itu. Walaupun mempunyai penampilan yang menyerlah dan menarik perhatian, Bugsy tidak takut untuk melakukan kerja-kerja jenayahnya sendiri.

Bugsy mengaku kepada salah seorang rakannya bahawa dia pernah membunuh sekurang-kurangnya sedozen orang. Dengan bangganya dia menambah lagi bahawa mereka (gangster) hanya bunuh-membunuh antara satu sama lain sahaja.

Oleh kerana terlalu ramai gangster lain yang dibunuh oleh Bugsy, dia juga sebenarnya mempunyai musuh yang ramai dan mereka menunggu masa yang sesuai untuk membalas dendam.

Ketika itu, Bugsy sudahpun dipantau dengan teliti oleh Pasukan Polis New York (NYPD) setelah dia melakukan pembunuhan ke atas tiga ketua samseng daripada kumpulan lawan.

Tidak lama selepas itu, khabar angin sampai kepada Lansky bahawa Bugsy sudahpun menjadi sasaran seterusnya untuk dibunuh. Memandangkan National Crime Syndicate dalam perancangan untuk mengembangkan sayapnya di Barat, Lansky telah menghantar Bugsy ke California untuk menubuhkan dan menggabungkan operasi perjudian dalam skop mereka.

Bugsy menjadi begitu menonjol di California. Dia telah berpindah ke sebuah villa yang besar dan sering berpesta dengan bintang filem serta sosialit. Tidak lupa dengan tujuan mengapa dia dihantar ke California, Bugsy kemudian mendapat peluang menarik untuk mengembangkan operasinya.

El Rancho Vegas adalah resort pertama yang dibangunkan di Lebuh Raya 91, di tengah-tengah padang pasir Nevada. Kini ia dikenali di Las Vegas sebagai "The Strip," tempat tumpuan bagi penjudi dan pelancong dari seluruh dunia.

Bugsy nampak bagaimana El Rancho membuat keuntungan dan potensi pengaruh samseng di "Sin City" itu. Dia kemudian cuba meyakinkan sahabat lamanya Meyer Lansky, untuk melabur dalam rancangan perniagaan barunya itu. Bugsy ingin bertukar daripada gangster menjadi seorang mogul hartanah.

Dia kemudian telah mengambil alih The Flamingo, sebuah resort yang sedang dalam pembinaan tetapi pemiliknya kekurangan dana. Bugsy telah menjanjikan rakan-rakan gangsternya di Pantai Timur bahawa dia boleh menyiapkan resort itu dengan beberapa juta USD sahaja.

Mereka bersetuju untuk membiayai Bugsy. Akan tetapi, disebabkan urus tadbir yang salah dan sebahagian wang telah dicuri, Lansky dan rakan-rakan gangsternya kini kerugian hampir USD 6 juta.

Bos-bos gangster di New York tidak senang mengenai kenaikan kos itu. Namun, The Flamingo akhirnya dibuka pada tahun 1946. Pada mulanya para penjudi yang hadir ke kasino itu sering menang besar, berita baik bagi mereka tetapi tidak bagi kumpulan gangster yang membiayainya.

Bugsy tahu keadaan tidak menyebelahinya, tetapi tidak lama selepas itu nasibnya semakin berubah apabila resort dan kasino itu mula menjana keuntungan yang banyak. Malangnya bagi Bugsy Siegel, dia sedikit terlambat. Nasibnya sudahpun ditentukan oleh bekas rakan-rakan gangsternya pada pertemuan mereka di Havana, Cuba.

Pada 20 Jun 1947, Bugsy sedang menghabiskan malamnya yang tenang sambil membaca surat khabar di ruang tamu rumah teman wanitanya di Virginia Hill, Beverly Hills.

Kediaman itu kemudian digegarkan dengan sembilan tembakan daripada senapang Carbine melalui tingkap dan ada antara peluru itu yang terkena tepat pada muka Bugsy. Dia terbunuh dengan serta-merta. Salah satu daripada tembakan itu telah menyebabkan bola matanya hancur dan tersembur di ruang tamu.

Sehingga hari ini, tidak diketahui siapa yang melakukan pembunuhan Bugsy. Apa yang pasti ialah kematiannya berkaitan dengan kumpulan gangster, sama ada disebabkan oleh pelaburan yang gagal, kemungkinan dia mencuri wang daripada bos-bos lain atau mungkin disebabkan perebutan kuasa.

Hanya adik lelakinya yang muncul di pengebumian Bugsy Siegel. Satu filem bertajuk "Bugsy" yang diterbitkan pada 1991 menceritakan kisah hidupnya. Kematian Bugsy telah membantu menaikkan populariti The Flamingo di Las Vegas sebagai salah satu resort dan kasino paling mewah ketika itu.

Selain itu, resort itu juga telah mengukuhkan kedudukan gangster di Las Vegas dan masih bertahan sehingga hari ini. Tidak lama selepas itu, Las Vegas mula berkembang apabila banyak lagi kasino yang dibuka di kawasan itu dan menjadi salah satu tarikan pelancong dari dalam dan luar Amerika Syarikat.


7 Cara Mudah Untuk Tingkatkan Metabolisma Anda

Metabolisma adalah istilah yang menggambarkan semua reaksi kimia dalam tubuh anda. Reaksi kimia ini menjadikan tubuh anda hidup dan berfungsi.

Walau bagaimanapun, metabolisma adalah perkataan yang sering digunakan secara bertukar dengan kadar metabolik, atau jumlah kalori yang dibakar.

Lebih tinggi kadar metabolik, lebih banyak kalori yang dibakar dan lebih mudah untuk menurunkan berat badan atau mengelakkan peningkatan berat badan.

Mempunyai metabolisma yang tinggi juga boleh memberikan anda tenaga dan membuatkan anda berasa lebih baik. iluminasi.com kongsikan 7 cara mudah untuk meningkatkan kadar metabolik anda.

Aktiviti seperti makan boleh meningkatkan metabolisma anda selama beberapa jam.

Ia dikenali sebagai kesan terma makanan (TEF) dan disebabkan oleh kalori tambahan yang diperlukan untuk mencerna, menyerap dan memproses nutrien daripada makanan anda.

Dengan kata mudah, badan anda perlukan tenaga untuk memproses makanan.

Protein menyebabkan peningkatan terbesar dalam TEF. Ia meningkatkan kadar metabolik anda sebanyak 15% hingga 30%, berbanding 5% hingga 10% bagi karbohidrat dan 0% hingga 3% bagi lemak.

Pengambilan protein juga membantu anda berasa lebih kenyang dan mencegah anda daripada makan berlebihan.

Satu kajian kecil mendapati bahawa seseorang mungkin makan sekitar 441 kalori yang lebih rendah setiap hari apabila 30% daripada pemakanan mereka terdiri daripada protein.

Makan lebih banyak protein juga boleh mengurangkan penurunan metabolisme yang sering dikaitkan dengan kehilangan lemak.

Ini adalah kerana ia mengurangkan kehilangan otot, yang merupakan kesan sampingan biasa yang berlaku ketika ber-diet.

Latihan intensiti tinggi berselang (HIIT) melibatkan aktiviti yang pantas dan kuat.

Ia boleh membantu anda membakar lebih banyak lemak dengan meningkatkan kadar metabolik anda, walaupun selepas senaman anda berakhir.

Kesan ini dipercayai lebih tinggi berlaku melalui HIIT berbanding jenis latihan lain.Malah, HIIT juga telah terbukti membantu membakar lemak.

Satu kajian melibatkan lelaki berlebihan berat badan mendapati bahawa 12 minggu senaman intensiti tinggi telah mengurangkan jisim lemak sebanyak 2 kilogram dan lemak perut sebanyak 17%.

Secara metabolik, otot adalah lebih aktif daripada lemak dan membina otot dapat membantu meningkatkan metabolisme anda.

Ini bermakna anda akan membakar lebih banyak kalori setiap hari, walaupun berehat dalam keadaan rehat tanpa melakukan apa-apa aktiviti.

Mengangkat beban juga akan membantu anda mengekalkan otot dan menghalang penurunan metabolisme yang boleh berlaku ketika penurunan berat badan.

Dalam satu kajian, 48 wanita yang berlebihan berat badan diberikan diet 800 kalori sehari.

Sebahagian daripada mereka diberikan latihan seperti senaman aerobik atau latihan rintangan, dan yang lain tidak diberikan senaman.

Selepas diet berakhir, wanita yang melakukan latihan rintangan mengekalkan jisim, metabolisme dan kekuatan otot mereka.

Manakala yang lain pula kehilangan berat badan, tetapi juga kehilangan jisim otot dan mengalami penurunan metabolisme.

Duduk terlalu banyak tidak baik untuk kesihatan anda. Malah, ia dianggap sebagai satu penyakit yang kita tidak sedari.

Ini kerana duduk dalam tempoh yang lama membakar sedikit kalori dan boleh menyebabkan kenaikan berat badan.

Malah, berdiri di tempat kerja boleh membakar kalori tambahan sebanyak 174 kalori berbanding duduk.

Menurut sumber, jika anda berdiri selama satu jam dalam sehari di tempat kerja, ia bersamaan dengan anda menghabiskan larian marathon sejauh 42 kilometer sebanyak 3 kali.

Jika anda seorang yang bekerja di pejabat dan ia melibatkan anda hanya duduk di meja, cuba berdiri untuk tempoh yang singkat untuk seketika.

Kekurangan tidur dikaitkan dengan peningkatan besar dalam risiko obesiti. Ini mungkin sebahagiannya disebabkan oleh kesan negatif dari kekurangan tidur terhadap metabolisme.

Kurang tidur juga dikaitkan dengan peningkatan kadar gula dalam darah dan rintangan insulin, yang mana kedua-duanya dikaitkan dengan risiko yang lebih tinggi untuk mendapat diabetes tahap 2.

Ia juga dilaporkan meningkatkan hormon lapar iaitu ghrelin dan mengurangkan leptin, hormon kenyang.

Ini menjelaskan mengapa ramai orang yang kekurangan tidur berasa sangat lapar dan sukar untuk menurunkan berat badan.

Kajian menunjukkan bahawa kafein dalam kopi boleh meningkatkan metabolisme sebanyak 3% hingga 11%.

Walau bagaimanapun, kafein dikatakan lebih memberikan kesan kepada mereka yang kurus.

Dalam satu kajian, kopi meningkatkan pembakaran lemak sebanyak 29% bagi wanita kurus, tetapi hanya 10% bagi wanita gemuk.

Kesan kopi pada metabolisme dan pembakaran lemak juga boleh menyumbang kepada penurunan berat badan.

Tidak seperti lemak tepu yang lain, minyak kelapa agak tinggi dalam lemak rantaian-sederhana.

Lemak rantaian-sederhana dapat meningkatkan metabolisme anda berbanding lemak rantaian-panjang yang terdapat dalam makanan seperti mentega.

Dalam satu kajian, penyelidik mendapati bahawa lemak rantaian-sederhana meningkatkan metabolisme sebanyak 12% berbanding dengan lemak rantaian-panjang, dengan peningkatan hanya sebanyak 4%.

Oleh kerana profil asid lemak unik dalam minyak kelapa, menggantikan minyak masak anda dengan minyak ini mungkin mempunyai manfaat sederhana terhadap penurunan berat badan.


5 Sukan Pelik Yang Pernah Dipertandingkan di Sukan Olimpik

Sukan Olimpik adalah karnival sukan terbesar di dunia yang menghimpunkan pelbagai sukan seperti bola sepak, berenang, lumba lari dan sebagainya. Ianya lebih besar daripada Sukan Asia dan Sukan Komenwal kerana di Sukan Olimpik, pesertanya terdiri daripada kesemua negara di seluruh dunia.

Syarat penyertaannya juga begitu ketat dan hanya yang melepasi syarat-syarat tertentu sahaja akan dibenarkan bertanding dalam Sukan Olimpik. Atlet Malaysia juga banyak kali terpilih untuk bertanding dalam sukan ini terutamanya dalam sukan badminton.

Sejak pengenalan Sukan Olimpik zaman moden pada tahun 1896 dan kemunculan Sukan Olimpik Musim Sejuk pada tahun 1924, populariti sukan-sukan lain juga turut meningkat. Diadakan setiap 4 tahun, setiap penganjuran Sukan Olimpik biasanya akan menyaksikan pertambahan sukan-sukan baru dan juga pengurangan sukan-sukan tertentu.

Populariti sesuatu sukan sahaja tidak menjamin tempatnya dalam Sukan Olimpik. Sukan skuash dan boling misalnya, tidak pernah dipertandingkan dalam Sukan Olimpik. Perkara ini semestinya merugikan Malaysia memandangkan kita mempunyai ramai atlet hebat dalam kedua sukan ini yang pastinya mampu menyumbangkan pingat buat negara.

Dalam sejarah Sukan Olimpik, terdapat beberapa buah sukan yang boleh dianggap pelik tetapi pernah dipertandingkan. Kali ini pihak Iluminasi ingin berkongsi senarai 5 sukan pelik yang pernah dipertandingkan di Sukan Olimpik. Untuk makluman, sukan-sukan ini tidak lagi dipertandingkan lagi pada masa kini.

Pada tahun 1900 di Sukan Olimpik Paris, buat pertama kalinya acara menembak burung telah dipertandingkan. Syaratnya mudah, peserta yang menembang burung merpati paling banyak akan diisyhtiharkan sebagai pemenang. Dalam pertandingan itu, hampir 300 ekor burung telah dibunuh.

Malah, kawasan lapang sasar tempat pertandingan itu diadakan turut dipenuhi dengan darah dan bulu burung. Pertandingan seperti ini tentulah telah mendapat kecaman pelbagai pihak terutamanya aktivis pencinta haiwan. Selepas itu, pertandingan menembak burung tidak lagi dipertandingkan dalam sejarah sukan Olimpik sehingga ke hari ini.

Nama acara ini sahaja sudah cukup mengelirukan. Namun, pada Sukan Olimpik 1984 yang diadakan di Los Angeles, acara renang berirama diperkenalkan dan terdapat dua kategori iaitu solo dan duet. Ianya turut dianjurkan 4 tahun kemudian di Sukan Olimpik Seoul.

Acara renang berirama secara solo ini kali terakhir dianjurkan pada tahun 1992. Pihak jawatankuasa penganjuran Olimpik akhirnya sedar bahawa acara solo ini seakan-akan tidak logik kerana peserta tidak perlu berenang secara berirarama dengan peserta lain, menjadikannya sukar untuk memberi penilaian kepada mereka. Pada tahun 1996, kategori solo ini digantikan pula dengan kategori renang berirama berkumpulan di Sukan Olimpik Atlanta.

Mungkin anda biasa mendengar mengenai acara lari berhalangan (obstacle race) walaupun ianya tidak pernah dianjurkan di Sukan Olimpik. Namun, pada tahun 1900, buat pertama kalinya acara renang berhalangan telah dipertandingkan.

Dalam acara ini, 12 orang atlet daripada 5 negara telah menyertainya. Setiap peserta dikehendaki menghabiskan renangan sejauh 200 meter. Sepanjang laluan, mereka perlu melepasi pelbagai halangan seperti memanjat tiang, mendayung sampan dan berenang melalui bawah bot sebelum sampai ke garisan penamat.

Dalam sukan berkuda atau equestrian, terdapat beberapa kategori yang dipertandingkan antaranya Dressage, Eventing dan Show jumping. Namun, pada tahun 1900 di Sukan Olimpik Paris, kategori lompat jauh berkuda telah dipertandingkan buat pertama kalinya.

Acara itu menyaksikan atlit Belgium Belgian Constant Octave van Langhendonck bersama kudanya ‘Extra-Dry’ telah mendapat pingat emas. Sejak daripada itu, kategori ini tidak lagi dipertandingkan dalam mana-mana penganjuran Sukan Olimpik sehingga ke hari ini.

Tahun 1908 di Sukan Olimpik London menyaksikan buat pertama kalinya dalam sejarah penganjuran Sukan Olimpik acara sukan bermotor telah dianjurkan. Walau bagaimanapun, ianya bukan acara perlumbaan motorsikal atau kereta, sebaliknya lumba bot.

Setiap peserta dikehendaki menghabiskan 5 pusingan dengan jarak keseluruhan 8 batu nautika. Malangnya, ketika pertandingan sedang berlangsung, cuaca dan ombak yang ganas menyebabkan hanya satu peserta sahaja menamatkan perlumbaan.


5 Sebab Anda Perlu Elakkan Menghembus Hingus Selesema Dengan Kuat

Walaupun agak menggelikan bagi orang lain yang melihat atau mendengarnya, perbuatan menghembus hingus mungkin nampak tidak membahayakan bagi seseorang yang mengalami selesema. Namun begitu, sebenarnya keselamatan dan kebersihan membuang hingus itu bergantung kepada betapa kuat anda menghembus.

Selesema boleh terjadi atas pelbagai sebab. Antaranya ialah kesejukan, jangkitan sinus, alahan atau disebabkan menangis secara berpanjangan.

Apa sahaja puncanya, hidung akan menjadi tersumbat dan melelehkan hingus tanpa henti. Sudah pasti anda mahu menghembusnya sepuas hati untuk kelegaan, namun sejauh manakah suatu hembusan hingus yang kuat boleh memberikan kesan buruk kepada penghidap selesema?

Muka seseorang manusia penuh dengan puluhan tulang-tulang kecil di bahagian tengkorak. Tulang di sekitar soket mata, sinus dan rongga hidung, misalnya, adalah sangat nipis. Disebabkan berlaku kesesakan di bahagian hidung akibat hingus yang terkumpul dan saluran yang tersumbat, seluruh kawasan tersebut mengalami tekanan yang sangat tinggi.

Misalnya dalam satu kejadian yang berlaku pada tahun 2017, seorang wanita berusia 36 tahun dari United Kingdom mengalami keretakan tulang di soket matanya akibat menghembus hidung terlalu kuat. Setelah dibuat imbasan, doktor menyatakan bahawa kesan retakan itu adalah sama impaknya seperti satu tumbukan.

Menurut Dr. David King, pensyarah kanan dari Program Perubatan University of Queensland, Australia, walaupun amat jarang berlaku, hembusan hidung kuat-kuat yang berpanjangan dan berulang-ulang boleh mengakibatkan fraktur stres sebagaimana tulang rusuk yang boleh retak akibat perbuatan yang hampir serupa iaitu batuk kuat berulang-ulang dan berpanjangan. Ini disebabkan kedua-dua hembusan hidung dan batuk yang kuat menyebabkan tekanan tinggi di bahagian rongga masing-masing.

Menurut satu kajian yang dijalankan oleh University of Virginia School of Medicine pada tahun 2000, menghembus hidung secara agresif boleh mencipta tekanan yang cukup untuk memindahkan mukus dengan pantas dari rongga hidung ke dalam bahagian sinus.

Kajian itu bagaimanapun tidak menguji sejauh mana keadaan ini membahayakan nyawa namun ramai pakar perubatan mempercayai bahawa bakteria atau virus yang terkandung di dalam hingus itu sendiri boleh menyebabkan jangkitan sinus yang digelar sinusitis. Begitu juga dengan perbuatan meniup hidung secara agresif yang boleh menghantar bakteria ke bahagian dalam telinga yang akhirnya boleh mengakibatkan jangkitan lain.

Usah khuatir, gegendang telinga tidaklah begitu lemah kejadiannya sehingga mudah pecah setiap kali anda menghembus hingus. Walau bagaimanapun, perubahan drastik terhadap tekanan di belakang gegendang itu secara berulang-ulang dan berterusan mungkin boleh menyebabkan gegendang telinga pecah akibat mengalami trauma.

Kebarangkalian ia untuk berlaku mungkin sangat rendah, namun tiada salahnya jika kita berhati-hati semasa membuang hingus, terutama sekali bagi mereka yang sedang sembuh daripada kondisi kebocoran gendang telinga ini.

Tahukah anda, terdapat beratus-ratus salur darah halus di bahagian hidung dan sinus seorang manusia? Jadi, apabila anda menghembus nafas dengan kuat ketika selesema, ia boleh menyebabkan satu atau beberapa salur darah mengalami ruptur. Situasi lebih 'digalakkan' dengan keadaan hidung yang kering atau bahagian dalaman hidung yang sudahpun terlebih sensitif disebabkan demam selesema.

Pendarahan hidung ini bagaimanapun akan sembuh dengan cepat dan ia tidaklah berbahaya (melainkan anda mempunyai masalah lain yang sedia ada yang boleh menambahburukkan keadaan, seperti pengambilan pencair darah umpamanya.)

Kebarangkalian berlakunya kejadian paling tidak diingini sekiranya anda menghembus hingus dengan terlampau kuat adalah sangat tipis namun terdapat juga kes-kes di mana individu terpaksa bergegas ke hospital kerana mengalami sakit kepala yang teruk selepas menghembus hidung dengan amat kuat. Keadaan itu telah menyebabkan udara dipaksa masuk ke bahagian ruang di antara tengkorak dan otak.

Satu kajian yang diterbitkan pada tahun 2015 dalam The Journal of Pediatrics menunjukkan yang hembusan hidung dengan kuat juga boleh menyebabkan udara masuk ke ruang di antara dua lobus paru-paru. Selain itu, ia juga diketahui boleh merosakkan esofagus.

Sudah pasti kita semua mahu mengelakkan hembusan hingus yang 'biasa' menjadi buruk sampai ke tahap ini.

Jadi, bagaimanakah cara yang betul untuk menyelesaikan masalah hidung berhingus dan tersumbat?

Anda bukanlah dilarang terus daripada menghembus hingus. Anda juga tidak perlu takut membersihkan hidung sekiranya mengalami selesema. Apa yang anda hanya perlu lakukan ialah menghembuskan hidung dengan memberi tumpuan pada satu lubang hidung pada satu-satu masa.

Tapi bagaimana untuk tahu jika hembusan itu mula bertukar 'ganas'?

Menurut Dr. King, tidak ada nilai tertentu yang dianggap kuat atau keterlaluan apabila menghembus hidung, jadi ia bukanlah suatu persoalan yang boleh dijawab dengan mudah. Walau bagaimanapun, daya yang diperlukan untuk bergerak melalui sesebuah tiub (iaitu saluran hidung) akan meningkat sekiranya diameter semakin berkurangan. Maka, menghembus hidung dengan kuat untuk mengatasi masalah hidung tersumbat mungkin bukanlah cara terbaik.

Sebaliknya, Dr. King memberi saranan agar pesakit memulakan rawatan untuk menangani punca hidung tersumbat itu terlebih dahulu. Dari segi perubatan, penyembur atau tablet dekongestan boleh digunakan sebagai penyelesaian paling pantas. Untuk merawat keadaan hidung berair dan tersumbat itu pula, pesakit boleh mengambil ubat seperti antihistamin atau semburan steroid dengan nasihat doktor. Hidung tersumbat yang disebabkan mukus tebal dan pekat yang menyempitkan saluran pernafasan itu juga seelok-eloknya dirawat menggunakan semburan nasal bergaram.

Selain itu, anda juga boleh menangani sendiri masalah hidung tersumbat di rumah dengan mandian air panas, rawatan mengewap muka, menyapu atau menghidu minyak kayu putih dan juga menggunakan pelembap udara (humidifier).

Apabila hidung sudah kurang tersumbat, barulah anda boleh mulakan rawatan hembusan hidung.